Таржимаи ҳол: «Денгиз ортидаги ҳамма юртлар шод бўлсин» | Тадқиқ сони\n«Денгиз ортидаги ҳамма юртлар шод бўлсин»\n«Қўриқчи минораси» (тадқиқ сони) | Август 2015\nЖеффри Жексон сўзлаб берди\nБу, мен ҳамиша ёдда тутадиган кун эди. Дунёнинг турли жойларидан бўлган бир нечта биродар билан Етакчи кенгашнинг мажлислар залида ҳаяжон ила кутиб турардик. Боиси, Муҳарририят қўмитаси бизга бир вазифа топширган ва натижалари билан бўлишишимиз керак эди. Бир неча ҳафта оралиғида, таржимонлар дуч келаётган айрим муаммоларни кўриб чиқдик ҳамда уларнинг ечимини тақдим этмоқчи эдик. Бу, 2000 йил 22 май куни эди. Аммо нега мазкур учрашув шунчалик муҳим бўлган? Буни тушунтиришдан аввал, ижозатингиз билан ўзим ҳақимда бир оз сўзлаб берсам.\nКвинсленд штатида сувга чўмганман, Тасманияда кашшоф, Тувалу, Самоа ва Фижида тўла вақтли махсус ваъзгўй бўлиб хизмат қилганман\nМЕН 1955 йили Квинсленд штатида (Австралия) туғилганман. Кўп ўтмай, онам Эстель Яҳованинг Шоҳидлари билан Муқаддас Китобни тадқиқ қила бошлаган. Онам келаси йили сувга чўмган, отам Рон эса 13 йил ўтгач, ҳақиқатни қабул қилган. Мен 1968 йили Квинсленднинг Сент-Жорж шаҳрида бўлиб ўтган анжуманда сувга чўмганман.\nКичкина бўлишимга қарамай, ўқишни жуда яхши кўрардим ва фикр-хаёлим тил ўрганишда эди. Ҳатто оиламиз билан машинада саёҳатга чиққанимизда, атрофни томоша қилишдан кўра, орқа ўриндиқда ўтириб, доим китоб ўқишимни кузатган ота-онам ҳайрон қолишарди. Аммо ўқишга бўлган меҳрим мактабда ҳам менга ёрдам берган. Тасмания оролидаги Гленорчи шаҳрида жойлашган мактабнинг юқори синфларда таълим олаётганимда, ўқишдаги ютуқларим учун бир қанча мукофотга эга бўлганман.\nБироқ кейин жиддий қарор чиқариш вақти келди. Бу, олий маълумотли бўлиш учун университетга киришим билан боғлиқ эди. Китоблар ва таълим олишга ихлосим қанчалик баланд бўлмасин, онам фақат бир Шахсни, яъни Яҳовани кўпроқ севишимга ёрдам бергани учун миннатдорман (1 Кор. 3:18, 19). 1971 йили январда 15 ёшимда мактабни битириб, ота-онамнинг розилиги билан кашшофлик хизматини бошладим.\nКейинги саккиз йил давомида, Тасманияда кашшоф сифатида хизмат қилиш шарафига эга бўлдим. Бу вақт мобайнида, Женни исмли тасманиялик гўзал қизга уйландим ва тўрт йил олисдаги Смиттон ҳамда Куинстаун шаҳарларида махсус кашшоф бўлиб хизмат қилдик.\nТИНЧ ОКЕАН ОРОЛЛАРИДАГИ ХИЗМАТ\n1978 йили хотиним иккимиз илк бор денгиз оша, Порт-Морсбида (Папуа-Янги Гвинея) бўлиб ўтган халқаро анжуманга бордик. Бир тўла вақтли махсус ваъзгўй хири-моту тилида сўзлаган нутқ ҳали ҳам ёдимда. Унинг айтганларидан биронта сўзни тушунмаган бўлсам-да, бу нутқ мени тўла вақтли махсус ваъзгўй бўлишга, бошқа тилларни ўрганишга ва худди шундай нутқлар сўзлашга ундади. Ниҳоят, Яҳовага нисбатан севгимни тилга бўлган меҳрим билан бирлаштиришнинг йўлини топдим.\nАвстралияга қайтганимизда, бизни тўла вақтли махсус ваъзгўй сифатида тайинлашганини эшитиб хурсанд бўлдик. Бу, биз учун кутилмаган янгилик эди. Хуллас, 1979 йили январь ойида янги топшириқни бажариш учун Фунафути оролига (Тувалу) жўнадик. У пайтларда, бутун Тувалуда бор-йўғи учта сувга чўмган ваъзгўй бўлган.\nЖенни билан Тувалуда\nТувалу тилини ўрганиш осон эмасди. Бу тилда мавжуд бўлган ягона китоб — «Янги аҳд» эди. Ўшанда, луғатлар ёки тилни ўргатадиган курслар бўлмагани боис, кунига 10 тадан 20 тагача янги сўз ўрганишни мақсад қилдик. Лекин яқин орада, биз ўрганган аксарият сўзларнинг тўғри маъносини тушунмаётганимизни англаб етдик. Масалан, одамларга сеҳр-жоду билан шуғулланиш нотўғри эканлигини айтишнинг ўрнига, тарози ва ҳассадан фойдаланмаслик керак деган эканмиз! Бироқ биз бошлаган анчагина Муқаддас Китоб тадқиқларини давом эттириш учун тилни ўрганишимиз лозим эди. Шунинг учун, ҳаракатларимизни тўхтатмадик. Йиллар ўтиб, биз ўша пайтларда тадқиқ ўтказган илк кишилардан бири шундай деди: «Авваллари нима демоқчи эканингизни ҳеч тушуна олмас эдик. Ҳозир, тилимизда гапира олишингиздан жуда бахтиёрмиз!»\nГап шундаки, одамлар тилни ўрганиш учун энг зўр деб биладиган шароитда эдик. Ўша ерда ижарага бериладиган уйлар бўлмагани сабабли, бир қишлоқда имондошларимиз оиласи билан яшаб турдик. Бу туфайли, тил ўрганишга ва қишлоқ ҳаётига бутунлай шўнғиб кетдик. Бир неча йил давомида инглизчада гаплашмаганимиз учун, тувалу тили асосий тилимизга айланди.\nТез орада, кўпчилик ҳақиқатга қизиқиш кўрсата бошлади. Аммо улар билан тадқиқ ўтказиш учун нимадан фойдаланамиз? Ахир уларнинг тилида умуман адабиётлар йўқ эди-ку. Улар қандай қилиб шахсий тадқиқ ўтказишади? Йиғилишларга кела бошлаганида, қайси қўшиқларни куйлаб, маълумотни қўллашади ва учрашувларга қай йўсин тайёрлана олишади? Сувга чўмиш учун қандай қилиб маънан ўсишади? Ушбу камтарин кишилар ўз тилида маънавий озуқага муҳтож эдилар (1 Кор. 14:9). «15 000 дан камроқ киши гапирадиган ушбу тувалу тилида қачондир адабиётлар чиқармикин?» — деб ўйлардик. Яҳова, иккита нарсани кўрсатиш орқали бу саволларимизга жавоб берди: 1) У, «денгиз ортидаги юртларда» ҳам Каломи ваъз қилинишини истайди ва 2) бу дунё «камтарин ва итоаткор», деб биладиган одамлар Унинг исмида паноҳ топишини хоҳлайди (Ерм. 31:10; Заф. 3:12).\nМАЪНАВИЙ ОЗУҚАНИ ТАРЖИМА ҚИЛИШ\n1980 йили филиал бизни тувалу тилига таржима қилиш учун тайинлади, лекин биз ўзимизни бу ишни бажаришга бутунлай қобилиятсиз ҳис қилардик (1 Кор. 1:28, 29). Аввалига, ҳукуматдан эски ротаторни (нусха кўпайтирадиган машинани) сотиб олдик ва учрашувлар учун маълумотни чоп эта бошладик. Биз ҳатто «Абадий ҳаётга етаклайдиган ҳақиқат» китобини тувалу тилига таржима қилиб, уни бу машинада босиб чиқардик. Сиёҳнинг ўткир ҳиди ва тропик жазирамада барча адабиётни қўл билан босиб чиқариш учун, қанча тер тўкишга тўғри келгани ҳали ҳам ёдимда. Чунки, ўша пайтларда электр қуввати йўқ эди-да!\nТувалу тилига таржима қилиш қийин кечган, боиси бизга ёрдами тегадиган бир нечтагина луғат бор эди, холос. Бироқ баъзан кутилмаган тарафдан кўмак олардик. Бир куни эрталаб, адашиб ҳақиқатга қарши бўлган кишининг эшигини тақиллатдим. Ўқитувчи бўлган ёши улуғ уй эгаси, уникига келмаслигимиз кераклигини эслатди. Кейин эса: «Фақат бир нарсани айтмоқчиман. Таржимангиз тувалу халқи сўзлашадиган тилдан ниҳоятда йироқ»,— деб айтди. Буни бошқалар билан текшириб кўрдим ва у ҳақ бўлиб чиқди. Шунда, керакли ўзгаришлар киритдик. Адабиётларимизни ўқийдиган ва қарши бўлган ушбу киши орқали, Яҳова бизга ёрдам берганидан ҳайратда қолдим.\n«Шоҳлик ҳақида хушхабар» туркумидаги 30- буклама тувалу тилида\nТарқатиш учун тувалу тилида чиққан илк адабиёт Қутлуғ Кечликка таклифнома эди. Унинг ортидан «Шоҳлик ҳақида хушхабар» туркумидаги 30- буклама инглиз тилидаги билан бир вақтда чиқди. Одамларга она тилидаги букламани бериш, катта қувонч келтирди! Секин-аста, тувалу тилида айрим рисолалар ва ҳатто китоблар чиқа бошлади. 1983 йили Австралия филиали 24 саҳифали «Қўриқчи минораси» журналини уч ойда бир нашр этадиган бўлди. Бу эса, ҳар ҳафта йиғилишда ўртача ҳисобда еттита хатбошини тадқиқ қилиш имконини берди. Маҳаллий кишилар бунга қандай муносабат билдиришди? Тувалудаги одамлар ўқишни яхши кўришгани учун, адабиётларимиз жуда оммалашиб кетди. Ҳукумат радиостанциясидаги янгиликларда, ҳар бир янги адабиёт ҳақида эълон қилинарди, баъзан эса, бу энг долзарб хабар бўларди *.\nТаржима иши ўзи қандай олиб борилган, деб қизиқарсиз. Бу иш қоғоз ва қаламдан бошланарди. Сўнг, Австралиядаги филиалга нашр этиш учун юборилишидан олдин, таржиманинг сифати керакли даражага етмагунча, қўлёзмалар кўп марта қайта-қайта чоп этиларди. Ўша пайтларда, филиалда тувалу тилини билмайдиган иккита опамиз алоҳида ўтириб, қўлёзмаларни компьютерга киритишарди. Матнни икки марта киритиш ва компьютерда уларни солиштириш туфайли, бир нечтагина хато чиқарди. Қоғозга босиб чиқарилган саҳифаларни бизга авиапочта орқали жўнатишарди ва биз уларни текшириб, чоп этиш учун филиалга қайта юборардик.\nБу ишлар ниҳоятда ўзгариб кетган. Ҳозир таржимонлар гуруҳи матнни тўғридан-тўғри компьютерга киритишади. Кўп ҳолларда, матн ва расмлар шу ернинг ўзида бирлаштирилиб, тайёр файллар нашр этилиши учун филиалга Интернет орқали юборилади. Ортиқ, қўлёзмаларни жўнатиш учун ҳеч ким почтага қатнаши шарт эмас.\nЙиллар ўтгани сари, Женни ва мен Тинч океани бўйлаб, турли топшириқлар олдик. 1985 йили бизни Тувалудан Самоа филиалига тайинлашди. У ерда биз, тувалу тилига таржима қилиш билан бирга, самоа, тонга ва токелау тилларига ўгиришда ҳам кўмаклашардик *. Сўнг 1996 йили бизга Фижидаги филиалда шунга ўхшаш ишни бажариш топширилди. Ўшанда фижи, кирибати, науру, ротума ва тувалу тилларига таржима қилиш ишида ёрдам берардик.\nТувалу тилидаги адабиётдан фойдаланиб, бошқаларга ёрдам беряпман\nАдабиётларимизни таржима қилаётганларнинг ғайратидан ҳамиша ҳайратланаман. Негаки, иш зерикарли ва чарчатадиган бўлиши мумкин. Бироқ ушбу садоқатли кишилар Яҳованинг нияти, яъни хушхабар «ҳар бир миллат, қабила, тил ва халққа эълон этилиши» амалга ошишига жон куйдиришяпти (Ваҳ. 14:6). Масалан, «Қўриқчи минораси» журналини тонга тилига таржима қилиш илк бор режалаштирилганида, мен Тонгадаги барча оқсоқоллар билан учрашдим ва ким таржима ишига ўрганиши мумкинлигини сўрадим. Уларнинг орасидан, механик сифатида ишлаб, яхши пул топадиган бир оқсоқол, эртаси куниёқ ишдан бўшаб, дарҳол таржима ишига киришишини айтди. Бу айниқса қалбимга таъсир қилди, чунки у оилали эди ва даромад келтирадиган бошқа юмуши ҳам йўқ эди. Аммо Яҳова унга ва оиласига ғамхўрлик қилгани учун, биродаримиз таржима ишида кўп йиллар иштирок этди.\nБундай фидойи таржимонлар, ҳатто кам одамлар гаплашадиган тилларда ҳам маънавий озуқа бўлишига қайғураётган Етакчи кенгаш аъзоларининг нуқтаи назарини акс эттиришади. Мисол учун, бир пайтлар тувалу тилида адабиёт чиқаришни давом эттириш арзийдими, деган масала кўтарилган эди. Етакчи кенгашдан келган қуйидаги жавоб менга далда бағишлаган: «Тувалу тилига таржима қилишни тўхтатишингизга ҳеч қандай сабаб кўрмаяпмиз. Бу тилда гапирадиганлар бошқа тиллардаги гуруҳларга қараганда камроқ бўлса-да, уларга хушхабарни ўз она тилида етказиш ҳали ҳам муҳим».\nОрол кўрфазида сувга чўмиш\n2003 йили Женни иккимизни Фижи филиалидан Паттерсонга (Нью-Йорк) таржимон гуруҳларга ёрдам бериш бўлимига ўтказишди. Орзуйимиз рўёбга чиқди! Биз, адабиётларимиз кўпроқ тилларга ўгирилишига ҳисса қўшишда ёрдам берадиган гуруҳ билан ишлай бошладик. Кейинги деярли икки йил мобайнида, турли мамлакатларга бориб, таржимон гуруҳларига таълим бериш масъулиятига эга бўлдик.\nЭнди эса келинг, бошида айтиб ўтган воқеага қайтайлик. 2000 йилга келиб, Етакчи кенгаш дунё бўйлаб таржимон гуруҳларини мустаҳкамлаш эҳтиёжи борлигини кўрди. Бундан олдин, аксарият таржимонлар деярли таълим олишмаганди. Ушбу учрашувда Муҳарририят қўмитаси билан таклифларимизни бўлишгач, Етакчи кенгаш бутун дунёдаги таржимонларга таълим бериш дастурини маъқуллади. Бу дастурга инглиз тилининг тушунчасини яхшилаш, ўгириш усуллари ва гуруҳ аъзолари билан ҳамкорлик қилиш борасидаги курслар киради.\nХўш, таржимага қаратилган шунча эътибор қандай натижалар келтирди? Аввало, таржиманинг сифати ошди. Шунингдек, ҳозир адабиётларимиз чиқаётган тиллар сони мисли кўрилмаган даражада кўпайди. 1979 йили илк бор тўла вақтли махсус ваъзгўйлар сифатида тайинланганимизда, «Қўриқчи минораси» журнали атиги 82 тилда чиқарди. Қолаверса, журналнинг инглизчадаги сони чиққач, бошқа тилларда ўша сон бир неча ой ўтибгина, нашр этиларди. Бугунги кунга келиб, «Қўриқчи минораси» 240 дан ошиқ тилларга таржима қилинади ва аксарияти инглиз тилидаги сони билан бир пайтда чоп этилади. Айни замонда, маънавий озуқа у ёки бу шаклда 700 дан зиёд тилларда мавжуд. Бир неча йиллар олдин, бу ҳақида фақатгина орзу қилардик.\n2004 йили Етакчи кенгаш яна бир оламшумул қарор қабул қилди. У ҳам бўлса, Муқаддас Китоб таржимасини тезлаштириш эди. Бирмунча ой ўтгач, Муқаддас Китобни таржима қилиш энг устувор ишлар қаторига киритилди. Бу эса, янада кўпроқ тилларда «Янги дунё таржимаси» бўлишига имкон яратди. 2014 йилга келиб, Муқаддас Китобнинг бу таржимаси тўлиқ ёки қисман 128 тилда, жумладан Тинч океанининг жанубий ҳудудларида қўлланиладиган анча тилларда ҳам нашр этилди.\n«Муқаддас Китоб — Янги дунё таржимасининг Инжил қисми» тувалу тилида чиққанини эълон қиляпман\nҲаётимдаги жуда муҳим воқеалардан бири, 2011 йили Тувалуда ўтказилган анжуманда иштирок этишдек шарафли топшириқ берилгани эди. Ойлар давомида бутун мамлакатни кучли қурғоқчилик қамраб олгани боис, анжуман бекор қилинадиганга ўхшарди. Бироқ у ерга етиб келган куним кечқурун, тропик жала қуйди ва ҳеч нарсага қарамай анжуман ўтказилди. Ўшанда, тувалу тилида «Муқаддас Китоб — Янги дунё таржимасининг Инжил қисми» чиққанини эълон қилишдек, улкан шарафга эга бўлдим. Бу тилда оз киши сўзлашса-да, улар ҳам ушбу ажойиб ҳадяни олишди. Анжуман ниҳоясига етиши билан яна шаррос ёмғир қуйди. Шу йўсин, дастур барчамиз учун мўл-кўл мажозий ва том маънодаги сув билан якунланди!\nОта-онам Рон ва Эстельдан Таунсвиллда (Австралия) 2014 йили ўтган анжуманда интервью оляпман\nАфсуски, 35 йилдан ошиқ вақт давомида содиқ ҳамроҳим бўлган Женни ушбу унутилмас ҳодисанинг шоҳиди бўла олмади. У ўн йил мобайнида курашиб келган кўкрак саратони, 2009 йили уни енгди. Женни тирилганида, тувалу тилида Муқаддас Китоб чиққанини эшитиб, ғоят қувониши шубҳасиз.\nВақт ўтгач, Яҳова менга яна бир барака ёғдирди. Мен, Лорайне исмли ажойиб опамизга уйландим. Лорайне Фижидаги Байтилда биз билан бирга ишлаб, таржимон сифатида хизмат қиларди. Ҳозир ҳам, Яҳовага садоқатли ва мен каби тилларни яхши кўрадиган умр йўлдошим бор.\nФижида, Лорайне билан шоҳидлик беряпмиз\nОртда қолган йилларга разм солиб, севгига тўла самовий Отамиз Яҳова жамики одамзодга, уларнинг тилида қанча киши гапиришидан қатъи назар ғамхўрлик қилаётганининг гувоҳи бўляпман (Заб. 48:2–4). Инсонлар ўз тилида баъзи адабиётларни илк бор кўришганида ёки она тилида Яҳовани улуғлаб қўшиқ куйлашганида, юзларида пайдо бўладиган қувончда Худонинг севгиси акс этаётганини кузатаман (Ҳавор. 2:8, 11). Тувалулик қария биродаримиз Сауло Теасининг сўзлари ҳамон ёдимда. У биринчи марта Яҳовани тараннум этадиган қўшиқни ўз тилида куйлаганида, шундай деган эди: «Ўйлашимча, бу қўшиқлар тувалу тилида инглизчадан кўра яхшироқ янграётганини Етакчи кенгашга айтишингиз керак».\n2005 йили сентябрда, кутилмаганда Яҳова Шоҳидларининг Етакчи кенгаши аъзоси тариқасида хизмат қилиш шарафига эга бўлдим. Гарчи, таржимон сифатида хизмат қилмаётган бўлсам-да, Яҳова умумжаҳон таржима ишини қўллаб-қувватлашимга изн бераётганидан ниҳоятда миннатдорман. Яҳова барча хизматчиларининг, ҳатто Тинч океанининг ўртасидаги олис оролларда яшовчиларнинг ҳам маънавий эҳтиёжларига ғамхўрлик қилаётганини билиш, чексиз хурсандчилик келтиради! Ҳа, сано бастакори айтганидай, «Эгамиз шоҳдир, замин қувонсин, денгиз ортидаги ҳамма юртлар шод бўлсин» (Заб. 96:1).\n^ 18- х.б. Адабиётларимизга нисбатан кўрсатилган муносабат ҳақидаги мисоллар «Қўриқчи минораси»нинг 2000 йил 15 декабрь сонидаги (рус) 32- саҳ., 1988 йил 1 август (ингл.) 22- саҳ. ҳамда «Уйғонинг!» журналининг 2000 йил 22 декабрь сонидаги (рус) 9- саҳ. келтирилган.\n^ 22- х.б. Самоадаги таржима ишига оид тафсилотлар ҳақида кўпроқ маълумот олиш учун, 2009 йилги «Яҳова Шоҳидларининг йилномаси»нинг (рус) 120–121, 123–124- саҳ. қ.\nМукофот келтирган лойиҳа\nМен 1979 йили, тувалу тилидаги сўзларни ва уларнинг маъносини бир рўйхатга кирита бошладим. Бу лойиҳа устида тахминан 20 йил давомида, ҳар куни эрталаб бир соатдан ишладим. Вақти келиб, бу рўйхат тўлиқ луғатга айланди. 2001 йили Австралия ҳукумати уни Тувалу халқи учун совға сифатида чоп этди. Шунингдек, 1999 йили Женни иккимиз тувалу тили грамматикаси ҳақида китоб ҳам ёздик.\n«ҚЎРИҚЧИ МИНОРАСИ» (ТАДҚИҚ СОНИ) Август 2015


Қуръондаги тиббий мўъжизаларни ўрганувчи илмий марказлар ҳақида – oliymahad.uz\n•Мақолалар, Қуръони карим ва тажвид\nҚуръондаги тиббий мўъжизаларни ўрганувчи илмий марказлар ҳақида\nЗамонавий илм-фан ҳар томонлама ривожланиб борган сари, олимлар ва турли хил илмий марказлар томонидан Қуръони Каримдаги тиббиётга, математикага, астрономияга, ва бошқа соҳа ва илмларга доир илмий мўъжизалари аниқланиб борилмоқда. Қуйида Қуръони Каримдаги тиббиётга доир мўъжизаларни ўрганувчи илмий марказлар билан танишиб чиқамиз:\n«Қуръон ва Суннатдаги илмий мўъжизаларни ўрганиш бутун жаҳон ҳайъати» маркази. Бу марказ «Робитатул Аъламил Исломийя»га тобе бўган Масжидлар ишлари Бутун жаҳон Олий мажлисининг 1404-хижрий йилдаги 9- йиғилишидаги қарорига муофиқ Саудия Арабистони Маккаи Мукаррама шаҳрида ташкил этилган. Ва у Қуръон ва Суннатдаги илмий мўъжизаларни ўрганувчи мустақил марказ сифатида иш бошлаган.\nУнинг таъсис мажлиси 20 та аъзодан иборат бўлган. Уларнинг ичида замонасининг улуғ олимларидан Шайх Абдулмажид Зиндоний, Шайх Саййид Сабиқ, Шайх Мутаваллий Шаъровий, Шайх Маннаʼ ал- Қаттон, Шайх Абдуллоҳ ибн Байя кани олимлар бўлишган. Ушбу илмий муассасага Шайх Абдулмажид Зиндоний раис этиб тайинланадилар. Ҳозирги кунда илмий муассасага Шайх Абдуллоҳ ибн Абдулазиз ал Муслиҳ раҳбарлик қилиб келмоқда.\nБу илмий марказ ўз олдига 6 та асосий мақсадни қўйган ва шу асосда иш олиб боради. Улар қуйдагилар:\n– Қуръон ва Суннатдаги илмий мўъжизаларнинг баёни борасидаги ижтиҳод ва изланишларни тартибга солиб турадиган қоидалар, услублар ва илмий баҳс йўлларини ишлаб чиқиш;\n– Илм-фан масалалари ва коинот ҳақиқатларини Қуръон ва Суннатда келган маълумотлар нуқтаи-назаридан ўрганувчи олимлар ва тадқиқодчилар етиштириш;\n– Коинот ва табиат илмларига иймоний тус бериш ва ишончли тадқиқотларни,турли хил илмий муассасаларнинг таълим тизимига киритиш;\n– Ислом шариати мақсадлари, луғавий далолат услублари ва замонавий илм-фан кашфиётлари нуқтаи- назаридан коинот ва табиат илмларига оид Қуръони Карим ва Ҳадиси Шарифларнинг маʼноларини чуқур тадбиқ қилиб ўрганиш ва очиб бериш;\n– Бутун оламдаги даъватчи ва Оммавий ахборот воситаларини, якка шахс бўладими, муассаса бўладими, ҳар бирлари ўзларининг иш жараёнларида фойдаланишлари учун ишончли маълумотларни етказиб бериш;\n– Одамлар орасида уларнинг илмий ва маърифий даражаларига муносиб суръатда, ушбу изланишларни ва тадқиқотларни ёйиш ва тарқатиш. Ва буларни Мусулмонлар орасидаги машхур тиллар ва оламда кенг тарқалган тилларга таржима қилиш;\nУшбу муассаса фаолияти давомида Қуръони Каримдаги тиббий мўъжизаларга доир қуйидаги китобларни таълиф этган:\n1) «Касаллик юқишига ва профилактик медицина борасидаги илмий мўъжизалар».\n2) «Асаларилар оламидаги илмий мўъжизалар».\n3) «Сут ва унинг таркибий қисми борасидаги илмий мўъжизалар».\n4) «Седана ҳар бир дардга шифодир ҳадисидаги илмий мўъжизалар».\n5) «Қуръон ва Суннат нуқтаи назарида эмбриалогия илми» (Инглиз ва Араб тилларида).\n6) «Рўзанинг илмий мўъжизалари».\n7) «Маст қилувчи ичимликлар даво эмас дартдир».\n8) «Намоз билан даволаниш».\nҚуръони Каримдаги тиббиётга доир мўъжизаларни ўрганувчи илмий марказлардан яна бири, «Қуръон ва Суннатдаги илмий мўъжизаларни ўрганиш институти» дир. Ушбу институт Саудия Арабистонида жойлашган бўлиб, Муҳаммад ибн Сауд номли Университет қошидаги илмий муассасалардан биридир. Муассаса мамлакат қиролининг 7807-рақамли фармонига муофиқ, хижрий 1431- йил, Зулқаъда ойининг 12-кунида ўз фаолиятини бошлаган.\nБу марказнинг очилишидан мақсад Қуръони Карим ва Ҳадиси Шарифдаги илмий мўъжизаларни ўрагниш имкониятларни кенгайтириш, тадқиқот ва изланишлар олиб бориш, бу соҳада Саудия Арабистони имкониятларини кенгайтириш, мутаҳасисларни жалб қилган ҳолда, тадқиқотлар учун муносиб муҳит яратиш. Мазкур муассаса ўз тадқиқотларида Аллоҳ таолонинг Китобини тафсир қилиш борасида мусулмон уламолар манҳажига муофиқ иш олиб боради.«Қуръон ва Суннатдаги илмий мўъжизаларни ўрганиш институти» нинг олдига қўйган асосий мақсадлари:\n– Илмий мўъжизаларни ўрганиш борасида илмий услуб ва манҳажларни ишлаб чиқиш;\n– Қуръон ва Суннатдаги илмий мўъжизаларни ўрганишга муносиб муҳит яратиш ва тоғри тушунчаларни тарқатиш;\n– Ва борадаги тадқиқот, изланиш ва ҳаракатларни ҳар томонлама қўллаб қувватлаш;\n– Илмий мўъжизалар борасида тадқиқот олиб борувчи мутаҳасис кадрлар етиштиришда ўз ҳиссасини қўшишдан иборат.\n4-курс талабаси Нурмаматов Шермуҳаммад\n2309720cookie-checkҚуръондаги тиббий мўъжизаларни ўрганувчи илмий марказлар ҳақидаno\nОлдинги“Имом Абу Ҳанифа мазҳабида “Ҳидоя”дин мўътабарроқ фиқҳ китоби кам бўлғай…”КейингиРасулуллоҳ соллаллоҳу алайҳи салламни яхши кўриш ва У зотга эргашиш


Афғонистон Президенти “Толибонга” қарши ҳужумга ўтиш шаклида кураш олиб боришга буйруқ берди - zarnews.uz\nАфғонистон Президенти “Толибонга” қарши ҳужумга ўтиш шаклида кураш олиб боришга буйруқ берди\nАфғонистон Президенти Ашраф Ғани мамлакатнинг барча қуролли кучлар бўлинмаларига “Толибон” террорчилик ҳаракатига қарши “ҳужумга ўтиш” шаклида кураш олиб боришга буйруқ берди. Бу ҳақда TOLO News телеканали хабар қилди.\n“Фаол ҳимояланиш” шаклидан “ҳужумга ўтиш” шаклига ўтишнинг сабаби, сўнгги вақтларда ҳукуматга нисбатан уюштирилган ҳужумлар эканлиги айтилмоқда.\nТелевидениеда қилган мурожаатида мамлакат Президенти “Толибон” гуруҳи ҳужумга ўтишни тўхтатиш ва зўравонликларга чек қўйиш ҳақидаги чақириқларни шу вақтгача рад этиб келаётганини таъкидлади.\nФевраль ойининг сўнггида “Толибон” ҳаракати раҳбарлари АҚШ билан тинчлик сулҳи тузиш эвазига зўравонликларга чек қўйишга ва асирлар алмашувига рози бўлган эди. Шундан сўнг Афғонистон ҳукумати “фаол ҳимояланиш” шаклига ўтган эди.\nСешанба куни Афғонистонда икки нафар террорчилик ҳужуми уюштирилди. Ҳужум оқибатида ўнлаб бегуноҳ одамлар қурбон бўлди. “Толибон” ҳаракати ушбу ҳужумларга алоқаси йўқ эканлигини таъкидламоқда.\nТеглар: Толибон Афғонистон Президенти\nАҚШ ва «Толибон» ўртасида тинчлик келишуви имзоланди\nАфғонистонда толибонлар ҳужуми оқибатида саккиз киши ҳалок бўлди\n«Толибон» ҳаракатининг раҳбари билан учрашув бўлиб ўтди: Кейинги учрашув Самарқандда бўлиши мумкин


OzodDayjest: Япониялик олим Ўзбекистон ривожига жамиятдаги патримониализм тўсқинлик қилаётганини урғулади\n26 сентябр 2021, Тошкент вақти: 06:00\nЯпониялик олим таниқли олим Фрэнсис Фукуяма\nКипарис дарахти хариди бўйича танловда бир тадбиркорга тегишли уч корхона иштирок этгани эътирозларга сабаб бўлмоқда. Жаҳонга машҳур олим Фрэнсис Фукуяма Ўзбекистон тараққиётига тўсиқ бўлаётган муаммога эътибор қаратди. Юлдуз Усмонова президент сайловида кимга овоз бериши ҳақида гапирди. Жорий ҳафта ўзбек матбуоти шу каби воқеалар ҳақида хабар берди.\nФрэнсис Фукуяма: Фуқаролар элита билан шахсий муносабатсиз ҳам униб-ўсадиган тизим яратилиши керак\nЖаҳонга машҳур файласуф ва сиёсатшунос, Стэнфорд университети профессори Фрэнсис Фукуяма “Hoshimov iqtisodiyoti” лойиҳасининг меҳмони бўлиб, Ўзбекистоннинг иқтисодий ўсиши омиллари ҳақида фикр билдирди (www.gazeta.uz, 12 август).\n“Ўзбекистон иқтисодий ўсиши бўйича айрим қўшниларига қараганда унчалик ёмон натижага эришмади. Аммо, менимча, ўсиш барқарор эмас, чунки у нисбатан кам сонли хомашё товарларига асосланган. Ўйлашимча, жамиятнинг узоқ муддатли иқтисодий ўсиши кўп ҳолларда аҳолининг инсон капиталининг ривожланишига боғлиқ. Бу асосан таълимга ва кўникмалар орттиришга боғлиқ. Шунингдек, Ўзбекистоннинг Узоқ Шарқ, Европа ва Яқин Шарқ ўртасидаги ўзаро боғловчи вазифасидан ҳам фойдаланиш керак”, деган олим.\nФукуяма Марказий Осиё мамлакатларида инклюзив институтлар шаклланишига тўсиқ бўлиши мумкин бўлган омилларга ҳам тўхталди.\n“Марказий Осиёда катта тўсиқлардан бири патримониализм (patrimonialism) тушунчасидир. Бунда давлат маълум даражада барқарорликка эга бўлади, аммо бу барқарорлик давлат раҳбарининг оиласи ва дўстлари билан шахсий муносабатлари атрофида қурилади. Ушбу турдаги жамиятда “crony capitalism” (фақат таниш-билишлар учун бўлган капитализм) иқтисодий тизими ривожланади”, деган у.\nПрофессор Фукуяма мамлакат ривожланиши учун патримониал тизимни орқада қолдириб, барча учун инклюзив, яъни фуқаролар президент ёки кучли элита билан шахсий муносабатларсиз ҳам давлатга алоқадор бўла оладиган тизимни яратиш кераклигини таъкидлаган.\nОлим демократия равнақи учун зарур шароит ҳақида фикр билдирар экан, бу борада танқидий фикрлашни шакллантирадиган таълим муҳим эканини урғулаган.\n“Пошшойимиз чарчаб қолмасин” – Юлдуз Усмонова Шавкат Мирзиёев ҳақига дуо қилди\nЎзбекистон халқ артисти Юлдуз Усмонова жонли эфирда ижтимоий тармоқ фойдаланувчиларини қизиқтирган саволларга жавоб берар экан, жорий йил 24 октябрь куни ўтадиган президентлик сайловида кимга овоз бериши ҳақида ҳам гапириб ўтди, деб хабар берди Daryo.uz нашри.\n“Пружинани босиб-босиб қўйиб юборсанг, у узоққа отилиб кетади. Мана ҳозир тобора ривожланяпмиз, балки Ўзбекистон учун яшаб ўтган кунларимиз керак бўлгандир. Ҳозир бизда шунақа ўсиш кетяпти, ҳамма жой чиройли, одамлар эркин, улар нима ўйлашидан, қандай фикр билдиришдан қўрқмаяпти. Бу жуда яхши. Ҳақиқатан ҳам, ҳаммаси яхши. Агар пахта қўя олганимда, қалинидан қўярдим”, деган хонанда.\nЮ.Усмонова президент Шавкат Мирзиёевга миннатдорлик билдирар экан, бошқаларни ҳам уни дуо қилишга чақирган.\n“Пошшойимизга миннатдорчилик билдирмоқчиман. Дуоларимда шу одам. Шу одам мана шу кетишда уёқ-буёққа бурилмай, мана шундай кетаверсинлар. Демократиямиз шундай кетаверсин. Мен шундай қўрқаман бузилиб қолмасин йўлимиз, машинамиз тормоз олиб, тутаб қолмасин, деб. Ҳозир яхши кетяпмиз. Шунинг учун мана шу сайловда мен шу одам биланман. Жуда яхши одам. Кўз тегмасин! Юртимизга, эркинлигимизга кўз тегмасин, дуо қилинглар. У одамни ҳам дуо қилинглар – пошшойимизни, чарчаб қолмасин. Назар чарчатади”, деган у.\nЮ.Усмонова 2018 йилда Ўзбекистон Президенти Шавкат Мирзиёев фармонига мувофиқ “Фидокорона хизматлари учун” ордени билан тақдирланган.\nЯрим миллиард сўмлик давлат хариди танлови бир тадбиркорга тегишли уч корхона иштирокида ўтди\nЎрмон хўжалиги давлат қўмитаси тизимидаги Бурчмулла ўрмон хўжалиги кипарис дарахти хариди бўйича танлов ўтказди. Унда учта иштирокчи қатнашди – учала корхона ҳам айни бир шахсга тегишли (www.kun.uz, 9 август).\nТанлов натижаларига кўра, “МТМ Таъминот” МЧЖ 2,5-3 метрлик кипарис дарахтининг ҳар бирини 270 минг сўмдан, жами 1640та кўчат харид қилиш учун шартнома тузилган. Шартнома қиймати – 442,8 млн сўм. Танловда, шунингдек, “Мунис Келажак Иқбол” ХК ва “Мега Барака Соф” МЧЖ ҳам ўз таклифи билан қатнашган. Маълум бўлишича, юқоридаги учала корхона ҳам бир кишига – Эгамбердиев Равшан Валиевичга тегишли.\nБурчмулла ўрмон хўжалиги 2021 йил май ойида ўтказган бошқа бир танловда хўжалик раҳбарининг ўғлига тегишли корхона ғолиб чиққан.\nМолия вазири ўринбосари Одилбек Исоқов аукцион ёки тендерда аффилланган шахслар (расмий равишда бириктирилган шахслар жамоаси) битта лотда қатнашиши тақиқланишини айтган.\nАввалроқ республика бўйича бюджет буюртмачилари томонидан қиймати 141 млрд сўмлик 458та танловда “Давлат харидлари тўғрисида”ги ва “Рақобат тўғрисида”ги қонунларнинг талаблари бузилишига йўл қўйилгани хабар қилинган эди.


Хосеп Гвардиола ўйин арафасида Бельгия чемпионлари учун комплиментларни аямади ва жамоа футболчилари ажойиб жисмоний ҳолатда экани ва ҳужумкор футбол намойиш этишларини алқади. Аммо сешанба оқшомида бу сифатларни айнан «Сити» футболчилари намойиш этишди, икки жамоадаги ижрочилар савияси фарқи яққол кўриниб қолди. Бу ўйинда ҳатто аввал ЕЧЛда гол урмаган футболчилар — ҳимоячи Уокер ва Англия футболининг янги юлдузи, 19 ёшли ҳавбек Палмер ҳам ўз номларини таблога ёздириб қўйишди. Англия ёшлар жамоаси аъзоси бўлган ҳужумчи майдонга тушишидан икки дақиқа ўтиб мезбонлар дарвозасини ишғол этди, у билан бирга захирадан ўйинга қўшилган Стерлинг голли узатмани амалга оширди. Палмер номи уикенддаги ўйинлар вақтида тилга тушганди - у шанба куни «Сити» сафида «Бёрнли»га қарши дебют ўйинини ўтказди, ўйиндан кейин ўринбосарлар жамоасига қайтиб майдонга тушди ва, ҳет-трик қайд этди.


Хўжандлик Ленин манзилини алмаштирди\nТожикистоннинг Хўжанд шаҳрида Марказий Осиёдаги энг баланд Ленин ҳайкали кўчирилди.\nХўжанд шаҳри расмийлари қарорига кўра, шаҳарнинг ўнг соҳилида жойлашган бу ҳайкал ўрнини Сомоний ҳайкали ва фавворалар комплекси эгаллайди, айни пайтда Ленин ҳайкали Хўжанддаги Ғалаба боғида ўрнатилади.\nУмумий баландлиги 36 метр бўлган бу ҳайкал олдида маҳаллий коммунистлар ҳали-ҳанузгача ўз партияларига аъзоларни қабул қилиб келадилар. Улар Октябр революцияси ва Владимир Лениннинг туғилган кунларини ҳам ўша ерда нишонлайдилар.\nТожикистон Коммунистик партияси Сўғд вилояти бўлими котиби Ғуфрон Рустамовнинг айтишича, Ленин ҳайкали вилоятдаги тарихий ёдгорликлар рўйхатига киритилган.\n- Айни пайтда Хўжанд шаҳар ҳукумати қонунга зид қарор чиқарган. Зеро, Ленин ҳайкали тарихий обида ҳисобланади. Агар ҳайкални олиб ташлаш керак бўлса, буни халқдан сўраш керак эди, сўров ўтказиш керак эди. Лекин биз барибир мақсадимизга эришдик. Доҳий ҳайкали Ғалаба боғида ўрнатилади, - дейди коммунист Ғуфрон Рустамов.\nХўжанд шаҳар ҳукумати меъморчилик бўлими ходимлари Ленин ҳайкалининг кўчирилишини унинг замона талабларига жавоб бера олмай қолгани билан изоҳламоқдалар.\n- Тожикистонда халқимиз тарихини, удумларини тиклашга қаратилган тадбирлар давом этмоқда. Мана шуларни ҳисобга олиб, Ленин ҳайкали ўрнида Сомоний хайкали ўрнатилади, фавворалар мажмуаси ҳамда боғ ташкил этилади. Чунки аждодларимиз яшаган даврда айнан боғу роғлар ва фавворалар жуда кўп бўлган, - дейди меъморчилик бўлими мудири Олимжон Ҳайдаров.\nТожикистон Ислом уйғониш партияси Сўғд вилояти бўлими вакили Салоҳиддин Ҳусейнзода ҳам бугунги кунда Тожикистонда ижтимоий қадриятлар ўзгарганини қайд этаркан, Ленин ҳайкали кўчирилишини ўринли, деб ҳисоблашини айтади.\n- Менинг фикримча, шунинг учун ҳам эндиликда мамлакатимиздаги бу ҳайкал ва ҳайкалчаларнинг жойи тарих музейларида. Чунки бизнинг ёш авлод бу ҳайкаллар тўғрисида тасаввурга ҳам эга эмас. Уларнинг зарурати йўқ, - дейди Салоҳиддин Хусейнзода.\n- Тарихий шахсларнинг жамиятнинг ривожланишида ўз ўрни ва аҳамияти бор. Ҳайкал ҳеч кимдан нон сўрамайди. Ленин ҳайкалини олиб ташлаш қарори нотўғри, деб ҳисоблайман. Чунки Ленин тарихда буюк инсон эканлигини исбот қилди, жамиятни тубдан ўзгартирди. Оддий мисол, камбағалларга давлатдорлик нима эканлигини, турмушни яхшилаш нимадан иборат эканлигини исботлаб берган, - дейди Жамолиддин Саидов.\nТожикистонда Ленин ҳайкалларидан ташқари, Сталин ва бошқа коммунист раҳбарлар ҳайкаллари деярли ҳамма туман ва вилоятларда сақланиб қолган. Жумладан, Конибодом туманидаги Энажон Бойматова деҳқон хўжалигида Сталин ҳайкали ва музейи мавжуд.


Kasalliklar bo'yicha barcha ma'lumot МАГНИЙ ЕТИШМАГАНДА.... » DAWO.UZ\nИнсон организмда магний етишмаса иштаҳа йўқолиб, тана ҳарорати пасаяди, руҳий сиқилиш, асабийлик ҳамда томирлар тортишиши рўй беради.\nБу микроэлементнинг камлиги, айни чоғда, уйқусизлик, бош оғриғи, қорин дамлаши, эрта қартайиш, камқонлик ва асаб билан боғлиқ муаммоларга ҳам сабаб бўлади.\nМагнийнинг етишмаслиги юрак-қон томир тизими ишига таъсир кўрсатади. Айнан магний юрак ритмининг бузилиш хавфини камайтиради, липидлар алмашинувини яхшилайди, томирларда қон ивишининг олдини олади.\nБундан ташқари, юрак ва қон томирлар ишини меъёрга солиб туради.\nОрганизмда магнийга эҳтиёж ортиши кўп ҳолларда нотўғри ва самарасиз овқатланиш туфайли келиб чиқади. Магний ўсимликларга яшил тус берувчи хлорофиллнинг таркибий қисмларидан бири бўлиб, қўшимча равишда ишлов берилмаган ҳар қандай ўсимликдан тайёрланган таомда у мавжуд.\nМасалан, ёнғоқлар, дуккаклилар, ишлов берилмаган бошоқли ўсимликлар, шунингдек, кўкатлар, исмалоқ, соя, нўхат, денгиз маҳсулотлари, мол гўшти мазкур микроэлементнинг асосий манбаидир. Қаттиқ сувда ҳам юмшоқ сувга қараганда магний кўп.\nБиз ҳозирги пайтда аъзои баданимиз учун зарур бўлган магний миқдорининг ҳаммасини сув ва таомлар орқали ололмаймиз.\nДемак, бунда дармондорилар ёрдам беради. Агар магний етишмаслиги билан боғлиқ муаммолар юзага келса, шифокор томонидан махсус дори препаратлари тавсия қилинади.\nКатта ёшдаги эркак ва аёллар бир кунда ўз вазнининг ҳар бир килограммига тахминан 4,5 мг. миқдорида магний қабул қилиши лозим. Ҳомиладорлик ва бола эмизиш даврида бу миқдор ошади. 15 ёшгача бўлган болаларнинг суяклари яхши ривожланиши учун улар катталарга нисбатан кўпроқ — ҳар бир килограмм вазнига 6 мг. миқдорида магний қабул қилиши даркор.\nМагний етишмаслиги кўп хасталикларга, шу жумладан, бириктирувчи ҳужайраларнинг кучсизланиши каби оғир касалликларга ҳам олиб келиши мумкин. Организмда магнийнинг етарли даражада бўлишини таъминлаш узоқ умр кўриш ва ҳамиша бардам, тетик бўлиш кафолатидир. Мушакларга кўп куч тушганда ҳам калций ва магнийнинг тўғри мувозанатдаги миқдори зарур бўлади. Магний организмга тез сингади ва суякларда калцийни яхши сақлаб туради, унинг бадандан чиқиб кетишига имкон бермайди.\nҚўшимча равишда қабул қилинган магний организмда калцийни самарали тарзда сақлайди. Венанинг варикоз касаллиги, узоқни яхши кўролмаслик, грижа (чурра тушиш), умуртқанинг қийшайиши, бириктирувчи ҳужайраларнинг кучсизлиги магний етишмовчилиги билан боғлиқдир.


Туркистонбанк Бошқарув раиси лавозимидан озод қилинди\nАсосий/Сўнгги янгиликлар/Туркистонбанк Бошқарув раиси лавозимидан озод қилинди\nНашр қилинган сана: 06.04.2022 17:59\n"Туркистон" хусусий акциядорлик тижорат банки Бошқарув раиси ўзгарди. Банк Кузатув кенгашининг 2022 йил 1 апрелдаги 83-сон Қарорига кўра, шу вақтга қадар банкда Бошқарув раиси вазифасида ишлаб келган Мухутдинов Аваз Абдурасулович лавозимидан озод қилинган. А.Мухутдинов ушбу лавозимда 2020 йил декабрь ойидан буён фаолият юритиб келаётган эди.\nТуркистонбанк Кузатув кенгаши баённомасидан кўчирма\nШунингдек, юқоридаги баённомага асосан, "Туркистон" ХАТБ бошқаруви раиси вазифасини вақтинча бажариш бошқарув раиси ўринбосари лавозимида ишлаб келаётган Муҳиддин Жумагалдиевга юклатилган. М.Жумагалдиев Туркистон банк раиси ўринбосари лавозимига 2021 йил февраль ойида тайинланган эди.\nМухиддин Жумагалдийев - 5 апрелдан бошлаб "Туркистон" ХАТБ Бошқарув раиси вазифасини бажарувчи.\nЭслатиб ўтамиз, Туркистонбанк муаммоли кредитлар улуши бўйича юқори салбий кўрсаткичга эга банклардан бири ҳисобланади. Жорий йил 1 март ҳолатига банк кредит портфелининг 69 фоизидан ортиғи муаммоли кредитлардан иборат.\nШунингдек, февраль ойида S&P Global Ratings Туркистонбанкнинг узоқ муддатли ва қисқа муддатли кредит рейтинглари борасида ўз хавотирларини билдирган эди. Агентлик келгуси 12-18 ой ичида банк ликвидлиги янада тақчиллашса, бу дефолт сценарийга олиб бориши мумкинлигини билдирган.\nТеги Turkistonbank Boshqaruv Raisi


Тошга битилган достон\n2010 йил 30 август — мустақиллигимизнинг 19 йиллиги арафасида барпо этилган "Кўҳна ва боқий Бухоро" монументи вилоят аҳли учун тенгсиз туҳфа бўлган эди. 107 гектар кўркам боғ ҳудудини эгаллаган маданий марказ, ундан ўрин олган бу обиданинг ҳар бир детали Биринчи Президентимиз Ислом Каримов ғояси асосида тайёрлангани билан эътиборга молик.\n...Маданий марказнинг тўрт томонидан бошланган йўлаклар баландлиги 18 метр¬лик "Кўҳна ва боқий Бухоро" монументига келиб туташади. Мустақиллик ва истиқлол рамзи саналган, Бухоронинг ўтмиши ва бугуни уйғунлашган обида таниқли ҳайкалтарош, Ўзбекистон санъат арбоби, академик Илҳом Жабборов томонидан оппоқ мармарлардан ишланган.\nМонумент пиллапояларидан кўтарилганда, ерда мозаика шаклида ишланган зарҳал тошлар диққатингизни тортади. Қуёш нурларида бу кошинлар олтиндек товланиб, кўзни қамаштиради. Унда Бухоронинг тупроғи олтинга тенг, деган маъно мужассам. Монументда нафақат Бухоронинг олтин замини олдида, балки шаҳарни шариф мартабасига кўтарган унинг фидойи, меҳнаткаш одамлари олдида таъзимда бўлиш керак, деган ғоя ўз ифодасини топган.\nБухоро ўзининг зоти шарифлари билан бутун дунёга танилган. Монументнинг белбоғ панорамасида шаҳар номини боқийликка муҳрлаган 17 нафар бухоролик азиз авлиёю анбиёлари, улуғ алломаю мутафаккирлари номлари зарҳал ҳарф¬ларда уч тилда битилган.\nБухоро қадимдан эзгулик, одамийлик шаҳри, дея улуғланиб келинган. Боиси, бу заминдан улуғ заковат соҳиблари ва буюк донишмандлар етишиб чиққан ҳамда уларнинг барчаси Бухоронинг илм-маърифатига ва маданиятига улкан ҳисса қўшишган.\nБелбоғ панораманинг яна бир диққатга сазовор жиҳати, унда Бухоронинг етти иқлимга машҳур, маржон доналаридек ипга тизилган тарихий-меъморий ёдгорликлари бўртма тарзда акс этган.\n"Очиқ осмон остидаги музей-шаҳар" қиёфасини акс эттирувчи бу обидалар барчани мўъжизавий шаҳарга чорлайди.\nМонумент белбоғининг юқори қисмида ҳикматли сўзлар битилган. Яъни пиримиз Баҳоуддин Нақшбанднинг "Дил ба ёру даст ба кор" сўзлари ҳамда "Илм ўрганмоқ ҳар бир мусулмон эркак ва аёл учун фарздир" деган ҳадис уч тилда: ўзбек, араб ва инглиз тилларида ёзилган. Бу эзгу ғоялар ёшларни миллий истиқлол мафкурасида ҳамда бош ғоямиз бўлган эркин ва обод, озод ва фаровон ҳаёт барпо этишга ундайди.\nҲайкалнинг энг тепасида баландлиги 5 метр, вазни 32 тоннадан иборат, айланиб турувчи Eр шари, унинг марказида эса мустақил Ўзбекистон Республикаси харитаси зарҳал рангларда тасвирланган. Бу дунё харитасида янги суверен давлат ташкил топганига ишорадир.\nМонументдаги ҳар бир детал пурҳикмат фалсафий маъно-мазмунга эга. Бу обида минг йиллик тарихдан сўзлайди, унда олам-олам эзгу ғоялар яширин. У Бухоронинг тошга битилган достонидир.\nШавкат БОБОЖОНОВ, Бухоро давлат университети Тарих кафедраси ўқитувчиси.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Британияда тиббиёт ходимлари исён кўтаришди: 125 операция бекор қилинди\t16:47, 25 апрель 2016\tБританиялик тиббиёт ходимларнинг намойишга чиқиши жарроҳлик операциясини кутаётган беморларнинг ҳаётига хавф солди, дейди “Segodnya.ua” нашри. Буюк британиялик ёш тиббиёт ходимлари ойлик маошларининг ўз вақтида тўланишини талаб қилиб, намойишга чиқишди. Бу зудлик билан жарроҳлик операциясини ўтказиш лозим бўлган беморларнинг ҳаётини хавф остига қўйди. Ёш ходимлар намойиш билан банд бўлган пайтда, уларнинг ўрнини вақтинча ёши катта касбдошлари эгаллашган. “Бундай узоқ вақт намойиш ўтказиш, беморлар ҳаётига таҳдид солади”, дейди мамлакат соғлиқни сақлаш вазири Жереми Хант. У мамлакат касаба уюшмаси бошлиғи Марк Портерга тиббиёт ходимлари билан учрашиб, барча муаммони бартараф этиш тўғрисида кўрсатма берган. Жереми Хант шу билан бирга намойишчиларга ҳам мурожаат қилиб, уларнинг бундай намойишлари беморлар ҳаётига хавф солиши мумкинлигини, шуни инобатга олиб, тезроқ иш жойларига қайтишларини илтимос қилган.


17 сентябрь, 2019, 21:38\n"Машъал" клубининг ижрочи директори Илҳом Қурбонов академия борасидаги масалага ойдинлик киритди.\nЎзбек футболида «Машъал» клуби ва хусусан унинг академиясининг ўз ўрни бор. Биласиз, юртимизда айнан биринчилардан бўлиб, «Машъал» жамоасининг академиясига асос солинган бўлиб, бугунги кунгача у ердан қанчадан-қанча иқтидор эгалари етишиб чиқмаган дейсиз. Ҳозирда «Машъал» тарбияланувчилари нафақат ўзимизнинг чемпионатда, балки бошқа мамлакатларда легионер сифатида ҳам фаолият кўрсатиб келишмоқда. Шунинг учун ҳам «Машъал» футболимизга кўп нарса бера олган ва бу ҳол давом этиб келмоқда. Лекин охирги пайтларда клуб академиясининг ёпилгани тўғрисидаги хабарлар тарқалгач, бу масалада турли гап-сўзлар ҳам пайдо бўлгани сир эмас. Аслида вазиятга ойдинлик киритиш учун клуб ижрочи директори Илҳом Қурбонов билан боғланмоқчи бўлиб турганимизда, унинг ўзи биз билан алоқага чиқиб, мазкур масалага ойдинлик киритиб ўтиш нияти борлигини маълум қилди.\n- «Машъал» академияси ёпилгани йўқ, фақат вақтинчалик тўхтатиб турибмиз холос, - деб гап бошлади, Илҳом Абдуғаниевич. - Айрим шароитларимиз тўғри келмаяпти, масалан, молиявий томондан айрим қийинчиликларимиз бор ва улар тўғрилангунича вақтинчалик тўхтатишга қарор қилдик. Айтайлик, овқат масаласида бекаму-кўст бўлиши, иссиқ ва совуқ сувлар борасила ҳам бироз камчиликларимиз бор эди. Шу сабабли ўқувчиларнинг шамоллаб қолмасликлари учун ҳам академиямизни вақтинчалик тўхтатиб турдик. Балки ҳамма ишларни 10 кунда ҳал қилармиз ёки бунга бир ойча вақт кетар, хуллас, камчиликларимизни қанча эрта бартараф этсак, бу ўзимизга ҳам яхши. Шу боис қачон муаммоларимизни тугатсак, шунда яна барча ўқувчиларимизни чақириб оламиз. Айтмоқчиманки, бизнинг академиямиз ёпилгани йўқ. Ахир клубнинг асосий стратегияси ёшлар билан ишлаш-ку, шундай экан, биз қанақасига академиямизни ёпишимиз мумкин?\nЎйлаймизки, билдирилган фикрдан кейин аслида вазият қандайлигини тушуниб етдингиз. Демак, академия ҳамма вақт асосий ўринда бўлиб келган ва бундан кейин ҳам шундай давом этади. Барибир боланинг тарбияси, катта футболга кириб келишида мураббийга кўп нарса боғлиқ. Айниқса, таълим-тарбияга жиддий эътибор қаратилиши шубҳасиз. Назаримизда, клуб академиясида ишлаётган мураббийларнинг иши эса раҳбариятни у қадар қониқтирмаётгандек. Бунга Қурбонов қуйидагича изоҳ билдирди.\n- Академиямиздаги мураббийларимизнинг иш фаолиятларини ҳам таҳлил қилиб чиқамиз. Бирданига бу ҳақида бирор нима дейишимиз қийин. Йилнинг охирида якуний ҳисоботни кўриб чиқамиз. Асосий таркибга қанча ёшлар етиштириб берилгани, қолган мусобақларда кимнинг қандай иштирок этгани ва яна бошқа масалаларда хулосалар қилиниб, кейин бир тўхтамга келамиз. Балки кейинчалик мураббийлар штабини янгилаш жараёнини ҳам кўриб чиқишимиз мумкин. Ҳаммаси йил охирида ҳал бўлади. Барчаси қилган ишлари ва берган «маҳсулоти»га қараб бир тўхтамга келамиз.\n«Машъал» клубининг ривожланиш стратегиясида академиясининг тутган ўрни катта. Улар барча мақсад ва режаларини айнан ушбу академияга қараб ишлаб чиқади. Бунинг учун эса табиийки, у ерда етарли шарт-шароитлар ҳам яратиб қўйилган бўлиши керак, шундай эмасми?\n- Биз бунгача ҳам академиямизда барча шароитларни яратиб беришга ҳаракат қилиб келганмиз, - дейди, Қурбонов. - Ёшларимизнинг шуғулланиши учун ҳамма имкониятларни яратиб берганмиз. Яна бир гап: «Машъал»нинг асосий жамоаси олдига Суперлигага чиқиш вазифаси қўйилган. Лекин академиямиздан етишиб чиққан ёшларнинг бирданига асосий жамоамизда ўйнаб кетиши қийин кечади. Олдин ҳам айтганмиз, бизнинг пирамидамиз бўйича олдин иккинчи лига, про-лига, ўринбосарлар ва кейин асосий жамоамиз турарди. Аммо бирданига пирамиздаги иккита зинамиз йўқ бўлиб қолганидан кейин академиямиз тарбияланувчиларининг дарҳол иккита зина юқорига сакрашлари оғир бўлади. Айниқса, Суперлигага курашаётган жамоанинг таркибидан жой топиб олишлари улар учун оғир бўлади. Олдин улар қандай ўсишарди? Аввалига биринчи лигадаги жамоамизда ўйнаб маълум тажрибага эга бўларди ва аста-секин рақобатни вужудга келтиришиб, асосий таркибга қўшилиб кетишарди. Бизда ўша иккита трамплиннинг йўқлиги эвазига ёшларимизнинг дарҳол тажриба кўрсатишлари амримаҳол ва бундай пайтда уларнинг иқтидорига баҳо бериш ҳам қийин. Биз академиямиздаги фаолият давомида бир қатор критериялар бўйича болаларни саралаб оламиз.\nЕлдор Шомуродов Машалдан чиккан. Кани спонсирлар хал килса буладию шу дарагача келиб колмасидан. Йоки еб ичиворгандурда\nОшна унда УФАдагилар оч коладику улар учун телевизорда чикиб Пахтакор, Локоян ,Бунёдкор ,АГМК ни мактаб куз-куз килиш яхшику Вилоят жамоалари нима булса булар улар учун хаёт яхши утяпти-ку\nAgar muborak gaz Mashalni o‘ziga homiylik qilsa Mashal Osiyoda menman degan jamo bo‘ladi lekin afsus.............................!


Ота | Бир пиёла чой\n← Ўзбекистонга арзон авиарейслар қатнови амалга оширилади\nҚайси айбларни яшириб бўлмайди? →\nЎша йили учинчи синфга ўтаётгандим. Бўйим бироз чўзилиб қолган бўлса керак, биринчи синфда кийган кийимларим тўғри келмай қолди. Бу ҳам етмаганидек, онам шимимнинг қаеригадир ямоқ солиб берса, икки кун ўтмай, бошқа жойидан ситраб кетаверди. Қишда катта опамнинг қизил пальтосини кийгандим. Акамнинг эски оёқ кийими билан иккинчи синфни зўрға тугатдим. Хуллас, ота-онам янги кийим олиб берадиган бўлишди. Бозорга отландик…\nБозор. Улуғлар айтганидек, қорни оч одам бозорга борса, тўяди. Емасаям тўяди. Жилла қурса, бозор кўриб юрган одамнинг кўзи тўқ бўлади. Отам билан кийим-кечак сотиладиган томонни қарийб ярим кун айландик. Ҳар бир харидор ёнидан узоқлашарканмиз, отам таассуф билан бош чайқарди. Кўзимга қарамасликка уринарди. Хуллас, менга “тўғри келадиган” кийим топилди. Қизиғи, отам олиб берган шим ва кўйлак, оёқ кийим ҳам анча катта келди. Отам “Икки-уч йил бемалол киясан”, деб қўйди. Ўзимда йўқ хурсанд бўлдим. Эрта-индин мактабга бориб, синфдошларимга мақтанишни дилимга тугиб қўйдим.\nБола – бола экан-да. Отасининг чўнтаги, аҳволи қизиқтирармиди? Мен ҳам бола эдим. Кийим бозордан чиқарканмиз, димоғимга “гуп” этиб таомларнинг ҳиди урилди. Айниқса, кабоб кўзимга оловдай кўринди.\n– “Шашлик” олиб беринг, – отамнинг нигоҳини қўра томонга бурмоқчи бўлдим.\nБу сўзни ҳеч бир ота “кўтара олмайди”. Назаримда, жуда оғир гап қилгандим. Отамнинг бир қўлида менинг янги кийимларим, иккинчи қўли эса чўнтагида эди… Нималарнидир чамалади, шекилли, беихтиёр тамаддихона томон бурилди.\n– Юр ўғлим, бир сени “шашлик”ка тўйдирай, – балки кенжа фарзанд бўлганим учундир, отам бирор марта илтимосимни ерда қолдирмаганди.\n– Сен еявер, ўғлим, мени қорним тўқ, – отам шапати нон билан пиёз чайнаб ўтирарди.\nЙиллар ўтса-да, бу воқеани негадир эсимдан чиқара олмадим. Ўзим хотирлаб қолишга интилганларим, эсламоқчи бўлганларим ёдимдан кўтарилиб кетди. Лекин отам билан боғлиқ ўша воқеани юрагим эзилиб эслайман. Чунки у пайтларда оддийгина деҳқончилик билан рўзғор тебратган отамнинг менга ҳар йили янги кийим олишга пули йўқ эди. Ўзимга анча катта бўлган кийим-бошни “сенга лоппа-лойиқ келди” дея олиб бергани ҳам шундан. Ёки отам қорни тўқлигидан эмас, чўнтагининг “очлигидан” пиёз чайнагани юрагимни ўртайди. Менинг болаларча овқатга ошиққаним ва мазали таом олиб бергани учун ўзини қаҳрамон санаганимни сезганидан отамнинг кўзи ёшланганди ўшанда. Қизиғи, “Пиёз аччиқ экан” деб буни сездирмаганди.\nЮрагим узилиб кетди. Отам ўшандаям аччиқ пиёз билан қорин тўйғазганди!


Архивы МУҚОБИЛ - tafsilar.info\n05 Aprel 13:01 by Редакция\nРоссия Ташқи ишлар вазирлиги раҳбарининг ўринбосари SWIFT тўловларига муқобил тизимни ишга тушириш имкониятини эълон қилди. Журналистларнинг саволларига жавобан Александр Панкин шундай деди: «Рақамли валюталар ва блокчейннинг жадал ривожланишини ҳисобга олган ҳолда, халқаро ҳисоб-китоблар учун асос бутунлай янги технологик асосда шаклланиши мумкин». Панкин, шунингдек, бундай тизимнинг пайдо бўлиши нафақат ҳозирги геосиёсий муҳитга жавоб бўлиши, балки рақамли\n26 Fevral 19:19 by Редакция\nТошкентликлар Истиклол стеласини қуриш ўрнига Марказий супермаркетга қарама-қарши жойлашган Мовий гумбазлар боғида «Қўллар» номли ишчи инсталляция ўрнатишни таклиф қилишмоқда. Таклиф этилаётган ўрнатиш хурмоларни тасвирлайди, унинг ичида Ўзбекистоннинг табиий рамзи — чинор ўсади. Марказий Осиёдаги энг ҳурматли дарахт ёзнинг жазирамасида жазирама қуёшдан ҳимоя қилади, саёҳатчини унинг соясида ишончли ҳимоя қилади, салқинлик ва тоза ҳаво беради. “Бутун\n02 Fevral 18:16 by Редакция\nЭнергетика вазирлиги мамлакат 2050 йилга қадар энергия ишлаб чиқаришнинг муқобил манбаларига ўтиши мумкинлигини айтди. Ушбу лойиҳани амалга ошириш учун «йул харитаси» ни ишлаб чиқишда халқаро экспертлар консортсиуми иштирок этди. Энергетика вазирлиги инвеститсия ва ташқи савдо вазирлиги билан ҳамкорликда, ЕТТБ ва Япония ҳукумати кўмагида халқаро экспертлар консорциумини (Corporate Solutions, Tractebel и Guidehouse) жалб қилди, бу имкониятларни\nИҚТИСОДИЁТМУҚОБИЛУГЛЕРОД НЕЙТРАЛҚАЙТА ТИКЛАНАДИГАН ЭНЕРГИЯ


Brent туридаги нефть нархи 7 йил олдинги энг қуйи кўрсаткични янгилади\n18:56 / 11.12.2015\nОПЕКка аъзо давлатларнинг нефть қазиб чиқаришни ошириши оқибатида, пайшанба кунги савдоларда нефть нархида сўнгги 3 йилдаги энг паст кўрсаткич қайд этилган.\nBrent туридаги нефть нархининг бир баррели Лондон биржасидаги савдоларга кўра 39,67 долларга баҳоланган бўлиб, бу орқали 7 йил олдинги энг паст кўрсаткич янгиланди. 2009 йилда бу турдаги нефть нархи 1 баррели учун 38,88 долларгача тушганди.\nICE Futures (Лондон биржаси) савдоларига кўра, Brent туридаги нефть нархи 2015 йилнинг январидан бери 1,22 фоизга тушган.\nWTI туридаги нефть нархи Нью-Йорк товар биржаси (NYMEX) савдоларига кўра, бир баррели 36,76 долларни ташкил этган.\nОПЕК маълумотларига кўра, ташкилотга аъзо давлатлар ноябрь ойида нефть қазиб чиқаришни бир кунда 31,695 млн баррелга етказган бўлиб, бу 2012 йил апрелидаги энг юқори кўрсаткичдан ҳам юқоридир. Жумладан, Ироқ нефть етказиб беришни ўтган ойда кунига 247,5 минг баррелдан 4,3 млн баррелга оширган. Саудия Арабистони эса 25,2 минг баррелдан 10,13 млн баррелга камайтирган.


Қозоғистон экстремизмга қарши огоҳликни кучайтириш бўйича янгича ёндошувни қўлламоқчи\nЯнгича ёндашув радикал кайфиятдаги фуқароларнинг судланиши ва мактаблардаги хавфсизликнинг кучайтирилиши фонида жорий этилмоқда.\n«Тавба» ҳужжатли фильмидан олинган кадрда теракт содир этишга урингани учун 15 йиллик қамоққа ҳукм қилинган ақтўбелик Алибек Алиев акс этган.\nNUR-SULTAN -- Қозоғистонлик диний мутахассислар ва руҳшунослар мамлакатда жанговар экстремизмга қарши курашни кучайтириш чоралари доирасида, хабардорликни ошириш бўйича янги, мақсадга йўналтирилган стратегияга ўтиш ниятида.\n6 сентябрь куни Олмаотада ахборот-тушунтириш гуруҳи аъзолари иштирокида экстремизм ва терроризмнинг олдини олишга қаратилган тадбирлар самарадорлигига бағишланган давра суҳбати бўлиб ўтди.\nБундай ташвиқот гуруҳлари диний мутахассислар ва психологлардан иборат бўлиб, ҳукуматнинг дин ишлари қўмитасига ҳисобот беради.\nҚозоғистонликлар бузғунчи оқимлар таъсирига тушишда давом этмоқдалар, деди Олмаота шаҳар ҳокимиятининг ижтимоий ривожланиш бошқармаси раҳбари Диас Есдаулетов.\nТарғибот гуруҳлари ўз ишлари форматини қайта кўриб чиқадилар, эндиликда «аниқ ва мақсадга йўналтирилган ҳолда» иш олиб борилади, деди у.\nУчрашув иштирокчилари таъкидлаганидек, ҳозирги вақтда давлат хизматчилари, талабалар, мактаб ўқувчилари, ҳарбий хизматчилар, турли дин вакиллари ва корхоналар ишчи-ходимлари учун экстремизмга қарши огоҳликни кучайтиришга оид маърузалар ташкил этилмоқда.\n6 сентябрь куни Олмаотадаги 2458-сонли ҳарбий қисмда «Диний экстремизм ва терроризм профилактикаси» номли маъруза ташкил этилди, деб ёзади Zakon.kz нашри.\nМаърузачи – олмаоталик диншунос Гулнор Жуманова радикализмни мамлакат хавфсизлигига таҳдид солувчи асосий омиллардан бири дея таърифлади. У қозоғистонликлар орасида радикаллашувнинг асосий омиллари, хусусан Интернет (ижтимоий тармоқлар) ва қариндош-дўстларнинг ролини алоҳида таъкидлаб ўтди.\n5 сентябрь куни Олмаота энергетика ва телекоммуникация университети ўқитувчиси Зарема Абдуллина экстремизмга қарши навбатдаги маъруза билан «Аксай Нан» корхонаси ишчиларига юзланди.\nАбдуллина экстремистларнинг ижтимоий-психологик портретига чизгилар бериб, ва уларнинг ёллаш усулларини баён қилди. У террорчилар ва оила аъзоларининг фожиали тақдирларига мисоллар келтирди.\nУшбу маърузадан аввал мамлакатда диний адоват қўзғашда айбланган шахслар устидан суд жараёнлари бўлиб ўтган.\nАвгуст ойида Олмаота суди диний адоват қўзғашда айбланган бир кишига саккиз йил, икки нафарига эса 7,5 йилдан қамоқ жазоси белгилади. Яна олти киши устидан суд жараёни давом этмоқда, деб хабар беради Nur.kz нашри.\nАйбланувчиларнинг барчаси битта WhatsApp гуруҳига аъзоликда гумон қилинган бўлиб, унда турли динга мансуб одамларга нисбатан адоват ва «кофирларни ўлдириш» муҳокама қилинган. Гуруҳга жами 171 киши аъзо бўлган.\nИюль ойида суд Миллий хавфсизлик қўмитаси (МХҚ) ходимлари, давлат хизматчилари ва судьяни ўлдиришни режалаштирган Ақтўбе фуқаролари – Алибек Алиев ва Жанасил Жубатовларга нисбатан ҳукм чиқарган. Улар мос равишда 15 ва 13 йилга озодликдан маҳрум қилинганлар.\nҲибсдалик чоғида Алиев ўз ҳаракатларидан афсусда эканлигини айтган ва «Тавба» деб номланган ҳужжатли фильм учун интервью берган.\nИнтервьюда Алиев онлайн воизлар таъсирига тушганлигини, қуролли «жиҳодда» иштирок этиш ниятида бўлгани ва «Ислом давлати» (ИД) сафида жанг қилиш учун Яқин Шарққа кетишни режалаштирганини айтган.\nМактаблар хавфсизлигини кучайтириш\nАйни вақтда, таълим муассасалари Қозоғистонда ҳар йили мактабларга борадиган 3 миллионга яқин ўқувчини ҳимоя қилиш мақсадида янги хавфсизлик чораларини жорий этмоқда.\nМасалан, Петропавловскдаги 2-мактаб интернати террорчилик хатарига қарши жавоб чораларини ишлаб чиққан бўлиб, мунтазам равишда ташриф буюрганларни рўйхатдан ўтказади ва фавқулодда эвакуация машқларини ўтказиб келади.\n«Мактабларда видеокузатув жорий этилган, камералар ўрнатиш бўйича махсус қоидалар мавжуд, ёзиб олинган тасвирлар эса бир ой давомида сақланиши керак. Барча мактабларда қўриқчилар бор, сигнализация ўрнатиш мажбурий», деди нур-султонлик фахрийлардан бири, хусусий қўриқчилик компанияси ходими Алнур Сагатов.\nМактаблар ҳар доим ҳам ихтисослашган хавфсизлик компанияларини ёллай олмайдилар, дейди у куюниб.\n«Оддий қўриқчи эса зарур хавфсизлик даражасини таъминлай олмайди», деди у. «Афсуски, барча мактабларда бирдек юқори хавфсизлик чоралари кўрилмаган.»\n«Шаҳар мактабларида имкониятлар кўпроқ, аммо қишлоқ жойлардаги таълим муассасалари раҳбарлари болалар хавфсизлигини таъминлаш муҳимлигини ҳар доим ҳам тушуниб етавермайдилар ёки уларга бу мақсадлар учун етарли пул ажратилмаган», деди Сагатов.


Қўнғироқлардан бирини танланг ва эътиборга қанчалик лойиқлигингизни билиб олинг - Zamin.uz\n19:53 / 25.10.2018\nСуратдаги қўнғироқларнинг қай бири сизга ёқишини билиб олинг ва жавобларни ўқинг. Ушбу тест атрофдагиларнинг эътиборини айнан қайси жиҳатларингиз билан тортишингизни аниқлаб беради.\n1. Қўнғироқдаги қанотли от Пегас бу эркинлик, шамолдек тезлилик маъносини англатади. Сиз одамларни ўзингизни ноодатий талантларингиз ва мустақил шахсиятингиз билан ўзингизга жалб қиласиз. Сиз – озодсиз, қобилиятли шахссиз, бу анчагина сезилиб туради.\n2. Эҳтиёткорлигингиз, қатъийлигингиз, керак бўлганда ўзингизни тўхтата олиш қобилиятингиз билан эътиборни жалб қиласиз. Ушбу сифатларингиз одамлар томонидан эътибордан четда қолмайди.\n3. Сиз бизнес ёки бирон бир ишни максимал даражада фойдали қилиб ташкиллаштира оласиз. Сиз яхши ташкилотчисиз – бу қобилиятингизни шунчаки эътибордан четда қолдиришнинг ўзи мушкул.\n4. Сиз чиройлисиз ва сизда ўзига тортувчи ҳислат бор. Сиз жуда ҳам жозибалисиз – ва шунинг учун ҳам инсонларнинг этиборини тортасиз. Сиз ҳамма нарсада ажралиб турасиз: чиройли қадам ташлашингиз, табассумингиз, қоматингиз ва мимикаларингиз билан. Инсонларни ўзингизни ёрқин ташқи кўринишингиз билан жалб қиласиз.\n5. Сиз ҳар бир нарсада ўзгача ноодатийсиз – бизнесда, хатти-ҳаракатларда. Бироз шафқатсизсиз, лекин сиз оригинал инсонсиз. Сизда кутилмаган фикрлар мавжуд. Сиз дунёни бошқача кўрасиз ва атрофдагилардан бошқача ўйлайсиз. Шунинг учун ҳам ноёб инсонлигингиз билан одамлар эътиборини тортасиз.\n6. Сиз хавфсизлигингиз билан эътиборни тортасиз. Сиз каби инсонларни «Яшашни билади» дейиш мумкин. Сизда бошқа инсонларга қараганда кўп нарсангиз бор: фойдали алоқалар, моддий бойликлар, яхши иш ҳақи. Сиз доимо инсонларни кўз ўнгида турасиз.\n7. Сиз ҳар қандай кишига ёндашувни топа оласиз. Деярли ҳар қандай мавзуда сиз билан суҳбатлашиш қизиқарли ва ёқимли. Қизиқарли ва ажойиб шахссиз ва шу хислатларингиз билан одамларни ўзингизга тортасиз.\n8. Сиз омадли одамсиз. Муаммолар сизни четлаб ўтмоқда. Нима бўлишидан қатъий назар, сиз энг хавфсиз ва одатда ғолиб инсонсиз. Одамларни мана шу хислатингиз билан эътиборини тортасиз.\n9. Сиз ғамхўр, эътиборли одамсиз. Атрофдагиларга доно маслаҳатлар берасиз, ёрдам беришга ҳеч ким бўлмаса ёрдам берасиз. Атрофингиздагиларнинг муваффақияти билан қувонасиз. Худдики, фаришта кабисиз ва мана шу хислатингиз эътиборни ўзига тортади. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Қўнғироқлардан бирини танланг ва эътиборга қанчалик лойиқлигингизни билиб олинг


Самвел Бабаян: Таркибимиз оптимал кўринишда\nЖаҳон чемпионати-2018 иккинчи саралаш босқичи “H” гуруҳи, 8-тур ўйинлари доирасидаги Яман – Ўзбекистон учрашуви олдидан матбуот анжумани ташкил этилиб, унда аввал Ўзбекистон миллий терма жамоаси бош мураббийи Самвел Бабаян ҳамда терма жамоа ярим ҳимоячиси Сардор Рашидов иштирок этишди. Бу ҳақда Ўзбекистон Футбол федерацияси матбуот хизмати хабар тарқатган.\n“Эртага Ўзбекистон миллий терма жамоасини қийин учрашув кутиб турибди”, — дея сўз бошлади Самвел Бабаян. — Ушбу рақиб Тошкентдаги ўйинда бизга жуда яхши қаршилик қилганди. Шунингдек, бу жамоа сўнгги турда Филиппинни сафарда мағлуб этди. Бу ўйинга биз жиддий тайёргарлик кўрдик. Чунки ушбу босқичда осон таслим этиладиган рақиб йўқ. Барча жамоалар ҳар бир ўйинга жиддий эътибор қаратяпти. Шу қаторда биз ҳам. Бўлажак учрашувда ҳам ўзимизнинг энг яхши ўйинимизни намойиш қилишга интиламиз ва керакли натижани қўлга киритамиз деган умиддаман”.\nФутболчиларнинг ҳолати ва таркиб борасида берилган саволга жавоб берар экан, Ўзбекистон миллий терма жамоаси бош мураббийи шунадай деди: “Барча футболчилар ўйинга тайёр. Таркибмиз оптимал кўринишда. Эртанги ўйинда ғалаба қозониш имкониятига келадиган бўлсак, устунлик биз томонда. Бироқ бу билан Яман терма жамоасини камситиш ниятим йўқ. Уларда бир неча кучли футболчилар бор. Айниқса дарвозабонни алоҳида кўрсатган бўлардим. У жуда ишончли посбон ва сўзсиз ўз жамоасининг ярмидир. У жуда кўп ҳолларда жамоасини голлардан қутқариб қоляпти. Айнан у Филиппинга қарши ўйинда Яманнинг ғалабасига катта ҳисса қўшди. Тошкентдаги ўйинда ҳам ўзини яхши томондан кўрсата олганди”.\nШунингдек, Ўзбекистон миллий терма жамоаси қанот ярим ҳимоячиси Сардор Рашидов ҳам ўйин борасидаги фикрларини билдириб ўтди.\n“Яман терма жамоаси анча жиддий рақиб. Биз уларнинг ўйинларини кўрдик, ўргандик. Хусусан Филиппинга қарши сафарда ғалаба қозонилган ўйинни ҳам. Ўша ўйинда эртанги рақибимиз жуда яхши ўйин кўрсатди. Бироқ эртанги ўйинда биз ғалаба қозонамиз, деб ўйлайман”.\nЖурналистлар сўнгги вақтларда гол уриш борасида анча яхши кўрсаткичлар қайд этаётган Сардор Рашидов Яманга қарши дастлабки ўйинда дарвозани ишғол қилолмаганини эслаб, бўлажак ўйинда гол ура олиш, олмаслиги ҳақида берилган саволга Рашидов қуйидагича жавоб берди:\n“Авваламбор, футбол — жамоавий ўйин. Мен учун энг муҳими — терма жамоа ғалаба қозонса бўлди. Голни айнан ким уриши катта аҳамиятга эга эмас. Тўғри, Яманнинг ҳимоя чизиғи ёмон эмас. Аммо жудаям кучли ҳам, демаган бўлардим. Биринчи ўйинда улар ёмон ҳимояланмаганига қарамай, барибир, биз ғалаба қозона олдик”.


...Менинг қисман бир-икки нарсага ҳаққим бор бу ҳаётда. Мен сиз айтгандек эмас, ўзимга ўхшаб кун кўришни истайман. Майли, одамови бўлай. «Телбароқми?» деб шубҳаланинг. Лекин мана шу янграётган қўшиқни эшитиб жилмаёлмайман.\nЎзимнинг устимдан кулишга мажбур этманг мени, биродар. Бундай дейишга ҳаққим бор. Сиз эса билганингизни қилинг. Чунки, сизнинг ҳам қисман ҳаққингиз бор. Ана, телевизор, буранг, «мени ташлаб кетди» деб тиржайиб туради биттаси... Севги одамдан интеллект талаб қиладими? Наҳотки, у тажриба маҳсули бўлса... «Интеллектуал шахс севгиси авомникидан маънолироқ бўлади» деган гапга ҳеч ишонгим келмайди. Юзидан ёғ томиб турган хонанда бўлса қўшиқни тиржайиб туриб айтади. Сиз эса овқатга қўшиб истеъмол қиласиз бу қўшиқни. Айрилиқ ҳақида ҳеч ким ўйламайди. Маъносиз кўзларини сузиб қўшиқ айтаётган хонанда ҳам, қисқичга қўшиқ сўзларини илдириб паққос тушираётган сиз ҳам... Дарвоқе, маъносиз кўзлар. Ўлаксахўр қузғунлар макони бўлмиш саҳро келбат кўзлар. Бу кўзларга кўпам маҳлиё бўлманг, биродар. У Тиржаяяпти-ку, деб ўзингизни овутманг. Бу кўзларда минглаб шаҳидлар ётибди. Бу кўзлар поклар қабристонидир.\n...Умримнинг нечанчи куни билмайман, мен адойи тамом бўла бошладим. Отамга хат ёздим! «Ота мен чарчадим, кўчмоқчиман... Суякларим совуқдан қисирлаб бораётир. Бу ҳашаматли бинода юзлаб одамлар истиқомат қилишади. Бурунлари терлаб, юзларидан ёғ томиб туради, уларнинг. Мен эса жунжикиб боряпман. Тўққиз қовурғали мана бу печ ўзидан тўхтовсиз совуқ пуркаётгандек туюлаётир. Китоблар, картиналар ҳамма-ҳаммаси музлатилгандек. Тўрт қават кўрпада қорга ағанагандек ётаман, Ота...» Кўп ўтмай отамдан хат келади. «Болам, сен энг катта шаҳарда яшаётирсан. Бундан бўлак яна қаерга кўчмоқчисан. Ҳар нарсага кўнглингни бузмай, ишингни қил, Ё, қишлоққа қайт. Ҳар ҳолда қишлоқ илиқроқ...»\n...Мен қишлоққа қайтолмасдим. Қўшиқларни шаҳарда қолдириб қишлоққа қайтолмаслигимни отам биларди. Билса-да, «қайт» деди. Меҳр билан айтди бу сўзни. Охирги илинжни-да айтди отам. Мен эса бу пайтда аллақачон кўчиб улгурган эдим. Бобурнинг «Баҳор айёми» ғазали билан айтилувчи бу қўшиқни биз уч киши бирга тингладик. Юраклар илингандай бўлди. Кўнгилга нур инди. Қўшиқ менга тўққиз қовурғали печлари бор ижарахонамиздан илиқроқ туюлди. Бу қўшиққа тикилиб ҳуркак қушчаларни, кўзидан ёш чиқиб қаҳ-қаҳ ураётган оломонни кўрмадим, мен. Чексиз бир саҳрони дарбадар кезиб, ўкириб-ўкириб йиғласанг-да, ҳеч кимга халал бермайдиган, ҳеч ким сенга ҳайратланиб қарамайдиган саҳрони кўрдим. Ва эрта тонгда бу мамлакат дарвозасини қоқдим...\nБаҳорнинг илк кунларида биз уч биродар ижарахонадан ҳайдалдик. Ижарачи — кўзлари доим чақчайиб турадиган, бу дунёда пул топишдан бўлак аъмоли бўлмаган, икки лунжи бўқоқдек осилиб тушган қоп-қора хотин лаш-лушларимизни ташқарига улоқтириб, эшикни зичлаб ёпиб олди. Биз, калласига ақл сиғмаган уч далли дийдираб анча маҳал остонада турдик. Балки ҳовуридан тушар, раҳм этар, деб кутдик. Садо бўлавермагач бошимизни эгиб бекат томон юрдик.\nБекатга етиб англадикки, ижарадор бизнинг барча буюмларимизни улоқтирган, ичкарида фақат севимли ҳофизимизнинг қўшиқлари ёзилган кассета қолган эди. Лорсилдоқ бу хотин бизда шу даражада нафрат уйғотган эдики, мабодо унинг қўлида кийим-кечагимиз ёхуд бошқа бир буюмимиз қолганида қайтиб бормас ва унга ялинмас эдик. Лекин тўрт-бешта китоб ва шу кассетадан бўлак бу шаҳарда бошқа илинжи бўлмаган ғариблар қайтиш азобига маҳкум эдик. «Қадрдон гўша»га мен бордим. Эшик қўнғироғини босишим билан қаршимда бир жуфт чақчайган кўз, одамни руҳан толиқтирадиган қоп-қора, беўхшов турқ намоён бўлди. «Кассетамиз қолган экан» дедим мен. «Чақаси йўғ-у қўшиқ эшитганига бало борми, буларнинг?» ўдағайлади ижарадор. Мен ялиндим: «Охирги илтимосимизни рад этманг, сизга бошқа қорамизниям кўрсатмаймиз, хўп денг, чиқариб беринг...» Хуллас, кассета ўттиз сўмга баҳоланди. Ўртоқларим ёнига бориб воқеани айтганимда улар унашмади. «Ўттиз сўмга иккита кассета олса бўлади. Эсинг жойидами», дейишди улар. Мен таажжубда эдим. Унинг қўшиқлари ёзилган кассетани бу бефаросат хотин қўлида қолдиришга кўнглим чидамас, ундан қизғанар эдим. Дўстларимга эса, менинг кимдандир қарз олиб, кассетани қайтариб олиш фикрим эриш туюлиб энсаси қотарди. Ўша куни, хуллас, пул топдик ва шаҳарга оқшом оралаганда кассетани олиб қайтдик.\nБиз унинг қўшиқларини тинглаб улғайдик. Шунданми, кўнглимиз армонларга, орзуларга қўналға бўлиб қолди. Қишлоққа борсам ҳар гал «Излаганлар бизни саҳройи балодан излангиз» ашуласи ёдимга келаверади. Чексиз дашту биёбонга тикилиб, ҳолдан тойган афтодаҳол ошиқ йигит сиймоси кўз ўнгимда гавдаланади. Бу ерларда бир пайтлар мен шундай кезинганман. Мендан-да олдин кўпчилик кезинган бу ерларда. Қўшиқни тинглаб оғир-оғир хўрсинганман, йиғлаганман. Бир қанча ошиқ йигитлар йиғлаган қўшиқни эшитиб. Йиғилар кўп. Гармселдай мавжланиб ётибди йиғилар.\nҚишлоқда чўпон амаким бор. Ул ҳофиз қўшиқ айтяпти, деса отдан тушади. Қўшиқ тугагунча ҳеч кимни гапиртирмайди. Гапираётган одамга хўмрайиб ола қарайди. Ёши олтмишга бораётган бу одамга нима бўлган экан, деб ўйлайман мен. Сочлари оқарган одамнинг севги ҳақида қўшиқ тинглаб ўтириши эриш туюлади менга. «Эй, бунга етадиган йўқда. Шу эшитиб ўтириб-ўтириб, отни миниб бир ёқларга солиб кетсамми, дейман», дейди амаким. Мен хавотирланаман. Амаким ҳозир отга ўтириб, осмону фалакка учиб кетадигандай туюлаверади. Мен учадиган отлар фақат эртакларда бўлишини биламан, шундай бўлса-да хавотирланавераман.\nБир ажиб боғ ичра жонон ўлтирур,\nСочларин ёйиб шамол ўйнаб турур.\nСезмайин қолди ёниға борғаним,\nВоҳ, санам, бунча паришон ўлтирур.\nСўзлар хонанданинг бўғзидан аланга бўлиб чиқади. Борлиқ эртакка дўнаётганга ўхшайди... Мен бундан қўрқаман...\nЁзнинг сўлим оқшомларидан бирида қишлоқда тўй бўлди. Амаким мени туртди, «Қара, қара, ўзи-я, нақ қуйиб қўйгандай», Даврани олиб бораётган қўшиқчи бола. «Кўзинг нозик...» ашуласини куйлаётган эди бу маҳал. У овозни шу даражада ўхшатаётган эдики, олисроқда туриб эшитаётган одам тўйга ўша санъаткор келибди-да, деб ўйлаши мумкин эди. Амаким хумор қилиб ўтирди. Фақат тўй яримлаганда унинг авзойи бузилди. Бузилгандаям ёмон бузилди. Ўтирган жойида қўшиқчи болани шу қадар бўралаб сўкдики... Бечора бола шалпайиб, кенг давра ичида мулзам бўлиб қолди. Ҳамма олазарак бизга қарайди. Мен зўр бериб амакимга ёпишаман. У ширакайф ғижиниб сўкинади: «Қўшиқни билмасанг айтмагинда ҳе...» Ўша куни тўйдан жуда ҳолсиз қайтдик. Мен бу воқеадан алланечук оғир бўлиб олдинда борар, амаким бўлса, «Қўшиқни бузди баччағар, қўшиқни бузиб айтди» деб тинмай ғулдираб келарди.\nМен қўшиқни ёлғиз ўзим эшитишни яхши кўраман. Агар ёнимда биров бўлса безовталанаман. Маъшуқасига севги изҳор этаётиб бехос бегона нигоҳга назари тушган ошиқдек ўнғайсизланиб қоламан. Сўнг хижолатдаги ошиқ ҳолида бегона нигоҳни бошқа хонага бошлаб кираман.\nХонандалар кўп. Лекин... Балки, менга шундай туюлар. Ҳар ҳолда қўшиқ айтиш билан қўшиқ айтишнинг фарқи бор. У «Биринчи муҳаббатимни» айтганда деярли ўспирин бўлган. Эҳтимол унинг ўша пайтлари иқтидори, маҳорати бугунгидек юксак бўлмагандир. Аммо у бу туйғуни яшаган, бошидан кечирган. Йўқса, қўшиқ бу қадар яшай олмасди. Кўпчилик эса қўшиқ учун чиройли овоз, куй ва шеърнинг ўзи кифоя деб ўйлашади. Менда қўшиқ куйлаётган хонандалар икки хил таассурот уйғотади. Бири шоир изтиробини йўл-йўлакай бировга ҳикоя қилиб кетаётган йўловчи. Иккинчиси эса «Истаганлар бизни саҳрои балодан истангиз» дея кимсасиз саҳро томон телбавор талпинаётган жунун. Жунунда кибр бўлмайди. Худбинлик ва риёкорлик кўчасидан юрмайди жунун ва биз шунинг учун ҳам уни севамиз, унга талпинамиз.\n...Санъат ва санъаткор деган сўзлар бор. Бунинг маъно ва моҳияти кўпчиликка маълум. Лекин бу сўзлар бизда шу қадар кўп ишлатиладики, ҳақиқий санъаткорни нима деб аташни билмай каловланиб қоламиз. Негаки, биз ҳар қандай отарчию, театр ёки кинода ўткинчи рол ижро этадиган одамниям, ҳақиқий истеъдод эгасиниям бир хил, санъаткор, деб атаймиз. Эҳтимол, у шунчаки, артист ёки актёрдир. Йўқ, биз барчасини бир хил санъаткор деб атаймиз. Чунки, товуш мавжуд экан, сўз тугунмасдур, деб ўйлаймиз.\nГоҳида... Одам тафтини одам ололмайди. Миллионлаб одамлар орасида зерикасан. Ҳар куни минглаб, ҳиссиз, ҳаяжонсиз кўзларга дуч келасан. Уларга қараб муомала қиласан. Тавозе билан табассум ҳадя этасан. Лекин барибир ёлғиздай ҳис этасан ўзингни. Икки қўлингни бўм-бўш чўнтагингга солиб, бошингни елкаларинг орасига олиб шаҳар кўчаларини кезасан. Дарахтлар ва турли рақамлар чаплаб ташланган симёғочлар узра жим одимлайсан. Қаршингда юзлаб, минглаб тўрва қўлтиқлаган, йўлнинг шундоқ ёқасига раста ёйиб, ҳайқириб молини мақтаётган одамлар чиқади. Улардан тортиниб қўлларингни чўнтагингдан суғуриб оласан. Бўм-бўш қўл ҳавода гизланиб-гизланиб яна чўнтакка киради. Чунки уни сен шунга маҳкум қилгансан. Беҳуда ва бемаврид ҳаракатланишига изн бермайсан. Зерикаётганингни сезган қўллар типирчилайди. Сен эса тишингни тишингга босиб уйга йўл оласан. Етиб келиб чарчоқ танангни курсиустига ташлайсан. Итоаткор ва содиқ қўлларингни чўнтагингдан бир-бир суғуриб, стол устига қўясан. Қўлларинг сендан имо кутмай магнитофон сари йўналади. Оҳиста унинг тугмачасини босади. Хонанданинг ўтлиғ овози янграйди.\nКеча оқшом фалакда\nой бўзариб ботганда,\nЗуҳро юлдуз милтираб,\nРуҳимда бир маъюслик,\nМен сени эсга олдим,\nЭслаб хаёлга толдим,


тегишли шахсга давлат ҳудудида чекланмаган вақт мобайнида бўлиш (яшаш), мазкур шахснинг ҳам, оила аъзоларининг ҳам шу давлат ҳимоясидан фойдаланиш имкониятини бериш. Бундай имкониятнинг берилиши умум этган халқаро ҳуқуқ нормаларига мувофиқ равишда амалга оширилади.\nСиёсий бошпана сўралиши ва берилиши учун шахснинг ижтимоий - сиёсий фаолияти ва эътиқоди асос бўлади.\nЎзР Президенти томонидан хорижий шахсга ёки фуқаролиги бўлмаган шахсга сиёсий бошпана бериши шуни англатадики, бу одам Ўзбекистонга келиши мумкин ва жиноятчи сифатида бошқа давлатга берилмайди. Одатда, сиёсий бошпана, сиёсий фаолияти, илмий ва маданий важлар учун, миллий ва диний важлар туфайли таъқиб қилинаётган шахсларга берилади. Сиёсий бошпана олиш учун зарур бўлган шартларни белгилаш - бошпана бераётган давлатнинг суверен ҳуқуқидир. Бошпана узоқ муддатга ва белгиланмаган вақтга берилади. ЎзР сиёсий бошпана бериш масаласини ЎзР Конституцияси 93-моддасининг 22- бандига асосан ЎзР Президенти ҳал этади.


Ғарб қуроллари Россиянинг Донбассдаги ҳужумини тўхтатишга ёрдам бера оладими?\n27 май 2022, Тошкент вақти: 11:15\n19апрел. Украина шарқидаги украин ҳарбий хизматчилари.\nРоссия кучлари Украина шарқида кенг қамровли ҳужум бошлар экан, Ғарб Киевни янада илғор ва оғир қуроллар билан таъминлашга интилмоқда.\nУкраина жанг майдонида жиддий қаршилик кўрсатди ва Россия кучлари Украина шимолидан чекинди. Экспертларнинг фикрича, Ғарбнинг ҳарбий ёрдами кўлами урушнинг охирини белгилаши мумкин.\nЯқинда Қўшма Штатлар Украинага қўшимча 800 миллион долларлик ёрдам пакетини маъқуллади. Словакиядан тортиб Болтиқбўйи мамлакатларигача ва Канадагача бўлган бошқа давлатлар ҳам оғирроқ ва узоқ масофали қуролларни, жумладан, гаубицалар, зенит тизимлари, кемаларга қарши ракеталар, қуролли дронлар, зирҳли юк машиналари, транспорт воситалари ва танкларни юборишни бошладилар.\nОзодлик мухбири Британия Консерватив партиясининг хавфсизлик бўйича собиқ маслаҳатчиси ва “Article7” консальтинг гуруҳи бош директори Гарван Уолш билан суҳбатлашди.\nОзодлик: Шарқий Украинада урушнинг янги босқичи бошланар экан, логистика учун ҳам кураш давом этмоқда. Биз Ғарб давлатлари Украина ҳарбийларига янада кўпроқ ҳарбий техника жўнатаётганини кўряпмиз, Ғарбнинг ҳозиргача Украинага кўрсатаётган ёрдами даражасини қандай баҳолайсиз ва Киев керакли нарсани оляптими?\nГарван Уолш: Украина керакли даражада ёрдам олмаяпти. Украина армияси жиҳозлардан ниҳоятда самарали фойдаланаётгани учун бу етарлидек кўриниши мумкин. Уларнинг руҳияти жуда юқори, уларда яхши тайёргарликдан ўтган қўшин бор. Улар кўплаб рус техникасини қўлга киритиб, уни қайта ишга туширмоқда. Аммо Ғарбнинг ёрдами ҳақиқатан ҳам жуда секин. Бу талаб қилинадиган даражада эмас.\nҒарб Украина узоқ вақт туриб беролмайди деб ўйлаб ҳеч нарса жўнатмади ва ниҳоят, руслар ҳарбий ёрдамни провокация деб қарамаслигига ишоч ҳосил қилгандан кейингина Ғарб оғир қуроллар юборишга киришди.\nҒарб Россия тактикаси ва мақсадини нотўғри баҳолади. Россия босқинчилик урушини мақсад қилгани аниқ эди. Буни Буча ва бошқа жойларда содир этилган қирғинлардан кўриш мумкин. Ғарб Украинага керакли ҳамма нарсани бериши керак.\nОзодлик: Ғарб Украинага нисбатан тезроқ етказиб бериши керак бўлган нарса нима бўлиши мумкин?\nУолш: АҚШ бир неча кун олдин эълон қилган етказиб бериладиган қуролларнинг турлари тўғри, бироқ миқдор етарли эмас.\nУларга русларда йўқ бўлган жуда илғор артиллерия қуроллари берилиши мумкин. Бу артиллерия қобилиятини сезиларли даражада оширади. Украина артиллерияга қарши радарга эга бўлиши мумкин, бу русларнинг артиллериясини аниқлаб, тезда йўқ қилишга имкон беради. Аммо, уларга кўпроқ нарса керак\n(Ушбу интервьюдан кейин Вашингтон Украинага қўшимча 800 миллион долларлик ҳарбий ёрдам ва оғир қуроллар беришини эълон қилди.)\nУкраинага етказиш учун самолётга ортилган Ғарб ҳарбий техникаси.\nОзодлик: Уруш суръати секинлашмаганини инобатга олсак, Украина ўзидаги қуроллари тугагани сабабли, НАТО давлатларидан етказиб берилган янги қуроллардан фойдаланишни бошлайди. Украин ҳарбийларини янги қуролларни ўзлаштириши қанчалик қийин?\nУолш: Ердаги қуроллар ҳақида гап кетганда бу жуда осон, аммо ҳаво техникалари борасида бу жуда қийин. Учувчилар ҳатто АҚШда ишлаб чиқарилган F-16 ёки F-15 реактивларида тўғри машқ қилишлари учун узоқ вақт талаб этилади. Украина муҳим логистик ёрдамга ҳам муҳтож. Улар ҳар хил турдаги ёқилғи ва эҳтиёт қисмлардан фойдаланади. Шунинг учун барча турдаги керакли нарсалар уларда бўлиши керак.\nОзодлик: Ғарб Украинага ўз вақтида керак бўлган нарсани етказиш имкониятига эгами? Техникаларни Украинага ва фронтга олиб бориш ҳақида нима дейиш мумкин?\nУолш: Имконият бор, лекин уни ишга солиш керак. Одамларни ўқитиш, янги ёқилғи базаларини ва янги таъминот занжирларини яратиш керак. Биз буларнинг барчасини қила оламиз. Бу бироз вақт талаб этади. Ғарб уруш узоққа чўзилишини тушуниши керак. Ғарб ва Украина ғалаба қозониши мумкин, чунки Россия билан солиштирганда Ғарб жуда юқори иқтисодий имкониятларга ва юқори саноатга эга.\nМосква қўллаб-қувватлайдиган айирмачилар 11 апрель куни Донецк вилоятида Украина қўшинларига “Град” ракеталаридан зарба берди.\nОзодлик: Афтидан, айрим Ғарб давлатлари, хусусан Германия Украинага керак бўлган оғир қуролларни етказиб беришни истамаяпти. Берлиндан бу борада бирор ўзгаришни кўряпсизми?\nУолш: Германия ҳукумати ичида ташқи ишлар вазири Анналена Бербок ва Яшиллар партиясидан бўлган энергетика вазири Роберт Хабек ва Социал-демократик партиядан (СДП) бўлган канцлер Олаф Шолц ўртасида шиддатли ички кураш кетмоқда.\nУларнинг сўнгги канцлери Герхард Шрёдер бўлган ва у ҳамон Россия энергетика компанияси Роснефт бошқарув кенгашида ишламоқда. Шунингдек, [СДПдан] президент Франк-Валтер Штайнмайер бор. Уни яқинда Украинада қабул қилишмади. Чунки у ўтмишда россияпараст бўлган. Бу Шолц бошқараётган партия. Менимча, Шолц буни ўзгартиришга ҳаракат қилмоқда, лекин у жуда қаттиқ тер тўкишига тўғри келади.\nЯшиллар анча тажовузкор ҳаракатлар қилмоқда. Бу узоқ вақтдан бери энергия санкциялари ва ҳарбий таъминот бўйича сиёсат бўлиб келган. Германияда ўзгаришларга умид бор, лекин улар курашни давом эттиришлари керак. Бу бироз вақт олади.\nҚолаверса, немисларнинг ўзлари ҳам у қадар кўп ҳарбий техникага эга эмаслар. Улар ўзларининг қуролли кучларини тўлдириш учун 100 миллиард евролик фавқулодда фонд ташкил қилди. [Бу Россия босқинидан кейин эълон қилинди]. Ўқ-дори захиралари жуда кам. Уларнинг танкларида эҳтиёт қисмлар йўқ.\nНемислар ҳозир қилиши мумкин бўлган энг яхши иш – Россиядан нефть таъминотини тўхтатиш. Анналена Бербок бу иш йил охиригача бошланишини эълон қилди. Германия Россия нефтига сезиларли даражада қарам эмас, лекин Россия газ эмас, асосан нефть сотишдан кўпроқ даромад олади. Негаки нефть анча қиммат. Аввал нефть таъминотини тўхтатиб, кейин газдан воз кечиш мақсадга мувофиқ бўларди, аммо бу анча қийинроқ.\nГермания қила оладиган яна бир ёрдам бу Украинани пул билан таъминлашдир. Бу орқали Украина кучли қуролларга эга бўлган ва уларни етказиб бера оладиган мамлакатлардан қурол сотиб олиши мумкин.\nГермания қурол экспорти учун рухсат олиш жараёнини тезлаштириши мумкин. Мамлакат жуда кўп жиҳозларни ишлаб чиқаришга қодир бўлган жуда яхши жиҳозланган мудофаа саноатига эга. Аммо, ускуналарни сотишни тасдиқлаш жараёни, айниқса, уруш зоналарига ниҳоятда узоқ ва мураккаб бюрократик жараён. Немисларнинг бу бюрократияси ҳозир Россияга қўл келмоқда.


Нифоқдан сақланиш йўллари! 25.04.2017\nАссалому алайкум, Устоз. Қимматли вақтингизни ажратиб саволимга тўлиқ жавоб берганингиз учун ташаккур. Бу саволни беришимга сабаб, ўзимда ҳар хил ҳолатлар юз бераётганидан менда нифоқ аломатлари пайдо бўлмаяптими, деган хаёлга бораман. Баъзида дунё ишларига берилиб кетиб, масжидларга бормай уйда ўқиб олақолай деган, хаёл мени масжиддан қайтаради. Баъзида хуфтон намозида ухлаб қоляпман. Шунинг учун бу масалага жиддий қараган ҳолда ўзимни-ўзим тарбиялаш ҳаракатидаман. Лекин бу нарса камлик қиляпти. Шунинг учун сиздан бир нарсани сўрамоқчи эдим: бу одатларни ташлаш, бу иллатни йўқотиш учун нима қилишим лозим, иймоним сусайиб бораётганини биляпман-у, лекин нима қилишни англай олмаяпман. Шунинг учун сиздан илтимос, тўғри йулга қайтишим учун ёрдам берсангиз, жавоб учун яна бир бор ташаккур!\nВа алайкум асалом. Банда нифоқдан қутулиши учун қуйидагиларга эътиборли бўлиши лозим:\n1. Холис бўлиш.\nБанда имонида ва амалларида холис бўлиши керак. Авваламбор, Аллоҳга ҳақиқий ишониши, У Зот борлигига, оламлар Парвардигори эканига зиғирча ҳам шубҳаланмаслиги, ғайб нарсаларга худди кўзи билан кўргандек ишониши керак. Агар имонда шубҳа бўлса, “ростдан ҳам шундаймикан”, “Аллоҳ бормикан”, “жаннат ва дўзах ҳақиқатмикан”, деган саволлар билан чалғиб қолса, имонига путур етиши мумкин.\nКейин, имон ҳақиқий бўлиши керак, деяпмиз. Бу қандай бўлади? Аллоҳга ҳақиқий имон келтирган банда одамлар олдида ҳам, ёлғиз қолганида ҳам бир хил бўлади. Одамлар олдида ўзини мусулмон ёки тақводор кўрсатиб, ҳеч ким йўғида гуноҳ ишларга шўнғиш нифоқ аломатидир. Бундай банда Аллоҳдан эмас, бандалардан қўрқади. Демак, унинг Аллоҳга бўлгани ишончи ҳақиқий эмас. Бас, у қалбини ислоҳ қилиши керак. Аслида банда одамлар олдида ўзини камтарин тутиб, оддий кўриниб, ёлғиз қолганида ибодатларига кўпроқ эътибор бериши, хушуъ-хузуъ билан Аллоҳга юкиниши керак.\nНифоқ аломатларидан узоқ бўлиш учун амалларни холис Аллоҳ розилиги учун бажариш талаб этилади. Жумладан, намозни Аллоҳ розилигини қозонаман, жаннатга қўлга киритаман, деган ниятда ўқилади. Кимнинг намоз ўқишдан мақсади одамларга яхши кўриниш, ҳурмат орттириш, “қори ака”, деган ном қозониш бўлса, унинг қилган ибодати бекор бўлади. Бу ҳамма ибодатларга тегишли. У рўза бўладими, ҳаж ёки Қуръон тиловатими, барчаси холис ниятда амалга оширилиши керак. Агар орага одамлар ҳурматини қозониш, уларга яхши кўриниш нияти қўшилса, демак, қалбга нифоқ оралаган бўлади. Бундай иллатга учраган одам дарҳол ўзининг камчиликларини аниқлаб, ўзини-ўзи тафтиш қилиб, уларни тузатиш ҳаракатига тушмаса, бориб-бориб ҳақиқий мунофиқ “даражаси”га чиқиши мумкин.\n2. Ибодатларга эътиборли бўлиш.\nНифоқ аломаларидан сақланиш учун ибодатларни холис Аллоҳ розилиги йўлида қилиш билан бир қаторда уларни ўз вақтида ва рисоладагидек бажариш лозим бўлади. Жумладан, намоз вақтларига эътиборли бўлиш мисолида кўрайлик. Ҳадисларда мунофиқлар учун энг оғир намоз бомдод ва хуфтон намозлари экани айтилган. Демак, мусулмон банда бу икки намозга кўпроқ аҳамият бериб, бошқа намозларни, бошқа ибодатларни ҳам қолдирмасликка, ўз вақтидан ўтказиб юбормасликка ҳаракат қилади.\nҚуръони каримда мунофиқлар намозга турсалар дангасалик ила туришлари ва Аллоҳни кам зикр қилишлари айтилган. Эътибор берсак, бу ерда мунофиқлар Аллоҳни зикр қилмайдилар, дейилмаяпти, балки кам зикр қилишлари эслатилмоқда. Бундан келиб чиқади, мўмин банда намозга ўзгача шукуҳ ва ҳафсала билан ёндашиши, Аллоҳни доим зикр қилиши, қалби Парвардигори зикридан ғофил қолмаслиги керак.\n3. Ҳадисларда айтилган нифоқ аломатларидан сақланиш.\nҲадисларда турли иллатлар мунофиқларга хос экани айтилган. Жумладан, ёлғон сўзлаш, ваъдага вафосизлик, омонатга хиёнат қилиш, жанжаллашган вақтда шаллақилик қилиш. Бундан ташқари мақтовни ёқтириш, танқидни хушламаслик кабилар ҳам мунофиқларга хос сифатлардан саналади. Демак, бу иллатларни қалбдан чиқариб ташлаш орқали холис мўминлик мақомига чиқиш мумкин. Бунинг учун тилни ислоҳ қилиш керак. Керакли сўзларни сўзлаш, ортиқчасидан тийилиш, бировга ёлғон гапирмаслик, қила олмайдиган ишини ваъда бермаслик, омонатни сақлаш, унга хиёнат қилмаслик, бировнинг ҳаққидан қўрқиш, биров билан жанжаллашган ҳолда адолат билан туриш, ўзи ноҳақ бўлса ҳам тили билан бировлардан устун келишга уринмаслик, мақтовлардан имкон қадар қочиб, ўзи ҳақида айтилган ҳақ тандиқларни кўтара олиш талаб этилади.\nҲозирги вақтда ваъда бериб қўйиб унга бепарво бўлиш, кўзига тик қараб туриб ёлғон гапириш ва биров ишониб топширган омонатга хиёнат қилиш ҳоллари кўп кузатилади. Аслида ваъда қарз демакдир. Ваъда берган одам нима қилиб бўлса ҳам ваъдасининг устидан чиқиши керак. Биров билан бир вақтда кўришишга келишдингизми, бас, ўша жойга 5-10 дақиқа вақтлироқ бориб туринг. Токи ваъдага хилоф бўлмасин. Биров телефон қилиб қолганида бошқа ишингиз чиқиб қолди ва унга: “Бўлди 5 дақиқада телефон қилиб юбораман!” дедингизми, бас, ўша беш дақиқа ичида унга қайта телефон қилинг. Беш дақиқадан ўтиб кетса, сиз ваъдага хилоф қилган бўласиз. Ваъда бериб қўйиб, унга ҳафсаласизлик билан қараш бандани ёмон оқибатларга олиб боради. Шундай эҳтиёт бўлиш керак. Ёлғончилик ва омонатга хиёнат қилиш ҳақида ҳам худди шуларни айтиш мумкин. Ҳадисда келган ўша учта аломатдан тийилиш билан мунофиқликдан сақланиш томон қадам ташланган бўлади.\n4. Қалб касалликларидан эҳтиёт бўлиш.\nҚалб касалликлари ҳам бандани нифоқ сари етаклайди. Жумладан, ҳасад, кек-адоват, шаҳватларга ўчлик, ғурур, кибр, манманлик каби иллатлар нифоқ элчиларидир. Қалбида ҳасади бор одам рақибига сиртдан ёв қараш қилади, юзма-юз келиб қолганида худди ҳеч нарса бўлмагандек муомала қилиб кетаверади. Ана шу иккиюзламачиликдир. Ғурур ва манмалик, кибр кабилар ҳам мунофиқларнинг асосий сифатларидандир. Шу сабаб ҳам улар мақтовга ўч бўлишади, танқидларни кўтаришмайди, ибодатларни ҳам одамлар ҳурматини қозониш, фақат мана шу ўткинчи дунёдагина рўшнолик кўриш учун бажарадилар.\nХуллас, банда нифоқ аломатларидан сақланиш учун имонида мустаҳкам бўлиши, ҳар дам қалбини ислоҳ қилиши, уни поклашга ҳаракат қилиши лозим. Бунда ибодатларга ҳафсала билан ёндашиш ва ҳар бир соҳада холис бўлиш талаб этилади. Тавфиқ Аллоҳдандир!


Бухорода 40 ёшли эркак ўйнашини пичоқлаб, жасадини ариққа ташлаб ... - UzNews.uz\n17 июля, 09:40 1731 0\nБухорода 40 ёшли эркак ўйнашини пичоқлаб, жасадини ариққа ташлаб кетди\nВилоят ИИБ ҳодиса қандай юз берганини маълум қилди.\nБухоро вилояти ИИБ Матбуот хизматининг хабар беришича, 2021 йил 13 июль куни соат 19:00 да Жондор тумани “Самончуқ” маҳалласидаги дала майдонида, туманнинг "Истиқлол" маҳалласида яшовчи, 1981 йилда туғилган Ф.З. исмли шахс ишқий муносабатда бўлиб келган ўзи билан бир маҳаллада яшовчи 39 ёшли Ж.М. исмли турмушга чиқмаган қизни рашк қилиб, у билан жанжаллашган.\nЖанжал оқибатида эркак аёлнинг бўйин ва кўкрак соҳасига ошхона пичоғини 9 марта санчиб, оғир тан жароҳати етказган. Натижада, жабрланувчи Ж.М. воқеа жойида вафот этган.\nАниқланишича, Ф.З. аёлнинг яқинда ишга жойлашганини эшитган. Шунинг учун, уни бошқа эркаклардан рашк қилиб, пичоқлаб ўлдирган.\nМазкур ҳолат юзасидан Ф.З.га нисбатан ЖКнинг 97-моддаси (қотиллик) 1-қисми билан жиноят иши қўғатилиб, айбланувчига нисбатан қамоққа олиш тарзидаги эҳтиёт чораси қўлланилган ва ҳозирги кунда дастлабки тергов ҳаракатлари олиб борилмоқда.\n26 июля, 08:39 2329 1\n02 Июля, Пятница 12207 0


"Зарғалдоқ пода": британиялик 800 та қўйини зарғалдоқ рангга бўяб чиқди\n10:05 / 30.09.2016\nБританиялик фермер Пип Симпсон 800 та қўйини ўғрилардан ҳимоялаш учун зарғалдоқ рангга бўяб чиқди, деб хабар бермоқда The Daily Star.\nСимпсон ўғриликлар туфайли охирги 4 йил ичида 300 та қўйини йўқотган ва шунинг учун қўйларини бошқа қўйлардан фарқли қилишга қарор қилган.\nФермер ўз ҳаракатларини одамлар бундай қўйларни сотиб олмасликлари билан асосламоқда. Унинг айтишича, зарғалдоқ ранг харидорларга қўйлар ўғирланган бўлиши мумкинлигидан дарак беради ва уларни хариддан қайтаради. Шу тариқа, фермернинг подасидан қўй ўғирлаш бефойда бўлади.\nМаълум қилинишича, бўёқ зарарли моддаларга эга эмас ва қўйлар саломатлигига зиён етказмайди. Ҳуқуқ-тартибот муассасалари чорванинг ўғирланиши фермерлар учун жиддий муаммо эканлигини тан олмоқдалар. Улар берган маълумотларга кўра, фермерлар чорва ўғирланишидан кўрадиган молиявий зарар бир йилда 4 млн фунт стерлингга етади.\nБританиялик фермер зарғалдоқ қўйлар


Мактаб бозорида нима гаплар? Махсус репортаж\n13:30 31.08.2020 (Янгиланган 13:41 31.08.2020)\nБу йил мактаб буюмлари бозоридан нарх-наволар қандай, қанақа янги маҳсулотлар пайдо бўлган, карантин нарх-навога қандай таъсир қилганини билиш учун Sputnik мухбири мактаб бозорида бўлди.\nТОШКЕНТ, 31 авг - Sputnik. Янги ўқув йили бошланишига салкам икки хафта қолди. Табиийки, бу вақт ичида ота-оналар мактаб ўқув қуролларини харид қилишга тушишади. Нархлари ҳамёнбоп ва танлов имконияти кўпроқ бўлганлиги боис аксарият ота-оналар мактаб қуролларини “Илм шуъласи” савдо комплексидан харид қилишни маъқул кўришади.\nКанцтовары в торговом комплексе "Илм Шуъласи"\nАввалига доимгидек харидор билан гавжум бўлиши мумкин деган ўйда ушбу бозорга ташриф буюрган бўлсак, унинг ичкарисига киргач, хато ўйлаганлигимизни англадик. Сабаби, бозорда харидорлар саноқли эди холос.\nСотувчилар эса умид билан дўконларини очиб ўтиришибди. Бунинг сабабини карантин ҳолатининг ечилганлигига ҳали унчалик кўп вақт бўлмаганлиги ва ХТВнинг “гибрид” сценарийси бўйича ўқишни бошлашга қарор қилганлигига йўйдик.\nБозорда коронавирусдан ҳимояланиш учун етарли шарт-шароитлар яратилган, кириш дарвозасида “Covid-19 ни бирга енгамиз” деган шиорлар ёзиб қўйилиб, қўлида антисептик воситаларини кўтариб олган масъул ишчилар харидорлар иситмасини бирма бир текширувдан ўтказиб турибди..\nДоллар курсининг ошиши мактаб қуроллари нархига нима алоқаси бор?\nСотувчилардан бирининг айтишига қараганда доллар курсининг ошиши мактаб қуролларининг ўтган йилги нархига нисбатан 10 % га таъсир кўрсатган. Шунингдек, дўкон ва расталардаги мактаб қуролларининг нархлари бошқа дўкондаги мактаб қуроллари нархидан 500 сўмгача фарқ қилаётганига гувоҳ бўлдик. Ўз ҳамёни шароити ва танлов имкониятини ҳисобга олиб, ота-оналар бозордан умумий мактаб қуролларини ўртача 450 000 сўмдан тортиб 500000 минг сўмгача харид қилиши мумкин. Бироқ бу нархларда сотиб олинган молларнинг сифати нафақат харидор талабига жавоб бермайди, балки сотувчиларнинг ўзи ҳам кафолат беролмайди.\nЎқув қуроллари неча пулдан?\nБозор расталарида оддий 12 варақли ёзув дафтарининг нархи 300 сўмдан 400 сўмгача, кўк рангли ручкалар 1000 сўм, олти ва ундан кўпроқ донадаги турли рангда бўлган ручкалар 4500 сўмдан тортиб 11 500 сўмгача сотилмоқда.\nЎн икки донадан иборат бўёқ қаламларнинг нархи 12 000 сўм, ўчирғичлар 2000 сўм, Дубайдан келтирилган қалам чиқаргичлар 1500 сўмдан 7500 сўмгача. Сотувчига кўра қимматроқ нархдаги Дубай ва Хитойдан келтирилган, янги безакли ишловлардаги қалам чиқаргичлар қалам ўчириш вазифасини ҳам бажаради.\nЦиркуллар ичидаги қўшимча қуроллари билан сифатига қараб ўртача 18 000 сўмдан 35 000 сўмгача бўлса, қўшимча қуролларсиз бўлган оригинал циркулнинг нархи 45 минг сўмдан сотилмоқда.\nРасм дафтарлар суратлари ва сифатига қараб 8 дан 40 варақлисигача 2400 сўмдан 5300 сўмгача, линейкалар 1500 сўмдан 9 600 сўм, бўёқ шеткалари 4500-10500 сўмгача, бўёқлар саккиз хоналидан 32 хоналигача 7 000 сўмдан 26 500 сўмгача, ўнг ва чапақайлар учун мўлжалланган ўқувчилар қайчиси 3500 сўмдан 4500 сўмгача нархларда.\nЎзбекистонда қандай ўқув қуроллари ишлаб чиқарилади?\nБундан ташқари расталардаги мактаб қуролларининг деярли аксарияти Россия, Хитой ва Дубайдан келтирилган моллар бўлиб, барига кўриниши, сифати ва ҳажмига қараб нархлар белгиланган. Сотувчилардан бири эса ҳозирча фақат дафтар, ручка ва баҳолаш кундаликларгина Ўзбекистонда ишлаб чиқарилиб, бозорга тарқатилаётганини айтади. Буни бошқа дўкон сотувчилари ҳам тасдиқлади.\n“Онлайн” ўқишда ўқувчилар кундалик дафтари тутадими?\nХаридорлардан бири дўконга кундалик дафтари борми дея сўраб кирди.\nСотувчи кундалик дафтари сотилмаётгани, бу йил ўқувчиларнинг онлайн тизимда ўқитилаётганлиги боис баҳолаш кундаликларидан фойдаланилмаслигини айтди. Харидор сотувчи жавобидан кўнгли тўлмай кейинги дўконга кириб, кундалик сотиб олди. “Гибрид” сценарийси бўйича ўқитилишидан хабардор сотувчи маълум фоиз бўлсада бу йил ҳам ўқувчиларнинг кундаликлар дафтаридан фойдаланишлари мумкинлигини айтади ва харидорга Дубайдан келтирилган янги чарм муқовали кундаликларни таклиф қилади. Турли ранг ва нақшларда бўлган ушбу чарм кундалиги 20 000 сўм, Хитойдан келтирилган қоғоз муқовали кундаликлар 3000 сўмга сотилмоқда. Ўзбекистонда ишлаб чиқарилган кундаликлар эса 6000 сўм бўлиб, сотувчи унинг сифати нархига яраша эканлигини очиқ-ойдин айтади.\nХаридор сифатсиз молдан норози бўлди. Сабаби...\nКузатув жараёнида сотувчи ёнига харидорлардан бири келиб, унга сифатсиз бўлган ручкани 1000 сўм баҳосида сотганлиги, уни бошқа яроқлисига алиштириб беришини талаб қилди. Сотувчи ҳам бўш келмай, харидорнинг ўзи арзон баҳосига учиб шу ручкани сотиб олгани, ранги оқадиган мазкур ручка Ўзбекистонда ишлаб чиқарилганлигини айтди ва харидорга 2000 сўм нархда бўлган Дубай ва Ҳиндистондан келтирилган ручкаларни тавсия қилди... Шу тариқа эринмай ҳар бир мактаб қуролларининг нархларини суриштирдик.\nЯнгилик — ёмғирпўшли рюкзаклар...\nПанжарага турнақатор қилиб осиб қўйилган рюкзаклар нархи 150 000 сўмдан бошланади. Эсласангиз, чўнтаклари кўпроқ, телефонни қувватлантирувчи USB-портли рюкзаклар ўтган йилдан бошлаб бозор расталарида пайдо бўлган эди. Бу каби рюкзаклар бу йил 200 000 сўмдан сотилмоқда. Харидор нархи бир оз қимматлигидан норози бўлганида, сотувчи янгилик дея ушбу рюкзакларнинг ичида турган ёмғирпўшини кўрсатади. Унинг айтишича ёмғир ёғганда ичидаги ёмғирпўш рюкзакка кийдирилса, шалоббо бўлишдан асрайди. Бундан ташқари ушбу рюкзакнинг ўнга яқин чўнтаклари, яширин чўнтаклари бўлиб, уни таққанда ички қисми массаж вазифасини ўтайдиган шаклда ишлов берилган. Ана шу қулайликларни кўрсатиб, сотувчи харидорга рюкзакнинг сифати унинг нархига мос эканлигини айтади.\nОртиқча безакларсиз бўлган пеналлар эса 15 000 сўмдан бошланиб, қулфли, безакли сумка-пеналларни 45 000 сўмдан сотиб олишингиз мумкин. Безак ва суратлари ўртача бўлган пеналларни 30 000 га ҳам сотиб олиш мумкин.\nЭслатиб ўтамиз, куни кеча Халқ таълими вазирлиги Ўзбекистонда 14 сентябрдан бошлаб мактаблар очилиши, ўқитиш учун “гибрид” сценарийси танлаганлигини маълум қилди. Гибрид сценарийси бўйича истаган ота-она ўз фарзандини ўқишга юбориши мумкин бўлади.


01:33 / 22.03.2017\nФранция ички ишлар вазири Брюно Ле Ру қизларини ўзига парламент ёрдамичилари қилиб ишга олгани билан боғлиқ можаро сабаб истеъфога кетди.\n"Мен президент Франсуа Олландга истеъфога кетишим ҳақидаги аризани топширдим", деб айтган Ле Ру.\nУнинг таъкидлашича, у инсоний муносабатлар борасида ҳам, сиёсий хатти-ҳаракатлари борасида ҳам ҳалол бўлган. Ле Рунинг айтишича, қизлари билан тузилган шартномалар қонуний бўлган ва улар барча талаб қилинган ишни тўлақонли бажаришган.\nЛе Ру Франция ички ишлар вазири лавозимини бор-йўғи 3 ой 15 кун эгаллади. Унинг ўрнига ташқи савдо, сайёҳликни ривожлантириш ва француз фуқароларининг хориждаги ишлари бўйича давлат котиби лавозимини эгаллаган Маттиас Фекль келди.\nАввалроқ Франция молиявий прокуратураси Ле Ру қизларининг ишга жойлаштирилишлари бўйича дастлабки терговни бошлаганди.\nАниқланишича, Ле Рунинг қизлари мактаб ўқувчиси ва талабалар бўлган кезларида Франция парламенти қуйи палатасида оталарининг парламент ёрдамчилари бўлиб ишлашган. Ле Рунинг айтишича, унинг қизлари таътил вақтида вақтинчалик асосда ишлашган.\nФранция Брюно Ле Ру


1. Ғарбий Помир-Олойда учрайдиган энг камёб эндемик тур.\nБўйи 15–30 см оралиғида, диаметри 80 см гача етадиган тиканли, сершох, зич ёстиқчалар ҳосил қилувчи бутача. Барги 4–9 см узунликда, қалин тукли, барг банди қисқа. Баргчалари 8–13 жуфт, эллипс шаклида ёки тескари тухумсимон, узунлиги 10–15 мм, ўткир учли, икки томони ипаксимон қалин туклар билан қопланган. Косачаси 9–11 мм узунликда, найсимон, оққора қалин туклари бор. Гултожи сариқ, туксиз. Дуккагининг узунлиги 17–27 мм, эни 7–11 мм, икки уяли, кўп уруғли. Июнда гуллаб, меваси июлда етилади.\nСурхондарё вилояти: Бойсун тоғи ва Ҳисор тоғ тизмасида тарқалган.\nТоғнинг юқори қисмидаги тошли-шағалли ва гипсли ёнбағирларда ўсади.


Бугун юртимизнинг барча масжидларида Ҳайит намози адо этилди. Унинг таровати, ўзгача ёришган тонгги қалбларга ажиб бир ҳис бағишлайди. Шукроналик, шодлик, муҳаббат тўла қалбларни масжид сари одимлашга, аввалги сафларда туришга ундайди. Шундай эзгу ниятлар билан адо этилган ибодатлар асносида инсонлар юзидаги ифодани кузтиш мумкин. Туйғуларни сўз билан тарифлаб бўлмайди, уларни фақатгина тасвирлардан англаб олиш мумкин.\nДругие материалы в этой категории: « Нуриймон Абулҳасан Каъбатуллоҳ калитдорлари бўлган Усмон Ибн Толҳа авлодларининг уйида меҳмон бўлди\tТошкент шаҳрида 350 мингдан ортиқ киши Қурбон ҳайити намозида иштирок этди (Фото) »


Шавкат Мирзиёев президентлик даврида эришилган ютуқлар ҳақида маълумот берди – Газета.uz\nLotinchada 9 сентябрь 2021, 11:14 Сайлов-2021 Сиёсат\nАйни вақтда бўлиб ўтаётган ЎзЛиДеПнинг навбатдаги съездида Шавкат Мирзиёев ўтган беш йилда амалга оширилган ишлар юзасидан нутқ сўзламоқда. Бу ҳақда «Газета.uz» мухбири хабар берди.\nДавлат раҳбари сўзи аввалида ЎзЛиДеП делегатларига унинг номзодини қўллаб-қувватлагани учун миннатдорчилик билдирди.\n«Ўзбекистон Либерал-демократик партияси съездининг Сиз, ҳурматли делегатлари ва фаоллари менга юксак ишонч билдириб, Ўзбекистон президенти лавозимига номзодимни кўрсатганингизни беҳад қадрлайман. Бу мен учун юксак шараф ва айни пайтда улкан масъулият эканини юрак-юракдан ҳис этмоқдаман», — деди у.\nШундан сўнг, ўтган президент сайлови дастурида эълон қилинган дастурлар ижросига тўхталиб ўтди.\n«Бундан беш йил олдин, мен партиямиз минбаридан ўз сайловолди дастуримни эълон қилган эдим. Ушбу дастурда давлат ва жамиятимизни янада ислоҳ қилиш, фуқароларимизнинг ҳаётий муаммоларини ҳал этиш ва орзу-умидларини рўёбга чиқаришни олий мақсад этиб белгилаган эдик. Беш йил мобайнида аҳоли фаровонлигини таъминлаш ва унинг келажакка бўлган ишончини мустаҳкамлаш борасида нималарга эришдик? Қандай марраларни эгалладик? Камчиликлар нималардан иборат бўлди?», — деди Шавкат Мирзиёев.\n«2017−2021 йилларда мамлакатни ривожлантиришнинг 5 та устувор йўналиши бўйича Ҳаракатлар стратегиясини қабул қилдик. Унинг доирасида 300 га яқин қонун, 4 мингдан зиёд президент фармони ва қарори қабул қилинди», — деди у.\nУнинг сўзларига кўра, қисқа даврда мамлакатда янгиланишлар нафаси кириб бормаган бирорта соҳа ва тармоқ, шаҳар ва туман, қишлоқ ва маҳалла қолмаган.\n«Шу борада бир фикрни алоҳида таъкидлаб айтишни истардим: бугунги кунда давлатимиз инсон учун, халқ учун очилди. Халқ билан бевосита мулоқот қилиш, унинг дарду ташвишлари, муаммоларини ижобий ҳал этиш бўйича, мутлақо янги тизим яратдик. Давлат ташкилотлари иш фаолиятида «маҳаллага тушиш», «халқ ичига кириш, унинг «дардига қулоқ солиш», «ташвишига шерик бўлиш» ва «муаммоларни жойида ҳал этиш» тамойиллари, асосий мезонга айланди», — деди у.\nҚолаверса, у ўзининг амалдаги вазифаси давомида эришилган иқтисодий кўрсаткичларга ҳам тўхталди.\n«Сўнгги беш йилда мамлакатимиз иқтисодиёти 24 фоизга, саноат — 34 фоиз, экспорт ҳажми 1,5 баробарга, хорижий инвестициялар ҳажми эса, 3 баробарга ўсгани, биз қўлга киритган юқори натижалардан далолат беради. Шу даврда ўртача ойлик иш ҳақи 2,2 марта кўпайди», — деди президентликка номзод.\nУ сўзи давомида одамлар исҳолотни амалда сезиши кераклигига эътибор қаратди.\n«Ҳар қандай ислоҳот қуруқ рақамларда эмас, балки, энг аввало, аҳолининг кундалик ҳаётида, унинг дастурхони ва рўзғорида ўз аксини топиши зарур. Бу — ҳаётий ҳақиқат. Барча орзу-ниятларимиз, машаққатли меҳнатимиз, кечани — кеча, кундузни — кундуз демасдан амалга ошираётган саъй-ҳаракатларимиз — ҳамма-ҳаммаси, бизга катта умид ва ишонч билан қараб турган халқимиз учундир», — деди у.\nДавлат раҳбари ушбу йўналишдаги эзгу ишлар давом этиши, ижтимоий адолат тамойили асосидаги барқарор ривожланиш дастури ишлаб чиқилгани ва мазкур соҳадаги фаолият давлат сиёсати даражасига кўтарилганини қайд этди.\nУнинг сўзларига кўра, «Ўзбекистон тарихида ижтимоий соҳа бўйича бундай кенг кўламли ишлар илгари ҳеч қачон бўлмаган».\n«Юртимизда яшаётган оилалар ҳаётини шу нуқтаи назардан таҳлил қиладиган бўлсак, ўтган даврда қандай катта натижаларга эришганимиз аён бўлади. Мисол учун, ҳозирги вақтда Ўзбекистондаги ҳар 100 та оилага 162 та телевизор, 107 та холодильник, 287 та мобиль телефон, 49 та енгил автомобиль тўғри келмоқда. Бошқача айтганда, мамлакатимиздаги оилаларнинг қарийб ярми, ўзининг шахсий автомобилига эга» — деди Шавкат Мирзиёев.\nТаъкидланишича, сўнгги йилларда мамлакатда ипотека дастурлари доирасида, 140 мингдан ортиқ уй-жойлар барпо этилди. Бу рақамни олдинги йилларга солиштирганда, 11 мартадан ҳам кўп демак.


Ўзнефтгазинспекция - Ватанимизнинг юксак мукофотлари топширилди\nНашр учун версия 07.12.2017 17:39:00\n2017-12-07 | Сиёсат\nҲар йили Конституция куни арафасида Ватан тараққиёти йўлида фидокорона хизмат қилиб, турли унвонлар, орден ва медалларга сазовор бўлган ҳамюртларимизга мукофотларни тантанали равишда топшириш яхши анъанага айланган.\n7 декабрь куни Тошкентда Ўзбекистон Республикаси Президенти Шавкат Мирзиёев иштирокида давлат мукофотларини тантанали топширишга бағишланган йиғилиш бўлиб ўтди.\nПрезидент Шавкат Мирзиёев бугун юртимизда амалга оширилаётган барча ислоҳотлар Конституциямиз ва Ҳаракатлар стратегиясига асосланишини алоҳида таъкидлади.\nДавлатимиз раҳбари якунига етиб бораётган йилда амалга оширилган ишларга тўхталар экан, халқ билан мулоқотда бўлиб, одамларнинг оғирини енгил қилишга асосий эътибор қаратилганини қайд этди.\n- Халқимиз Яратгандан аввало тинчлик-хотиржамликни сўрайди. Шундан сўнг, ўз уйим, бошпанам бўлса, оилам, бола-чақам билан соғ-саломат яшасам, дейди. Биз халқимизнинг ана шундай орзу-ниятларини рўёбга чиқариш учун иккита масалага, яъни ички ишлар ва соғлиқни сақлаш тизимини ислоҳ қилишга катта эътибор қаратаяпмиз, - деди Шавкат Мирзиёев.\nБу борада, албатта, улкан ишлар амалга оширилди. Участка профилактика инспекторларига хизмат машиналари ва уй-жойлар ажратилмоқда. Ҳафтанинг ҳар пайшанба куни “Ҳуқуқбузарликлар профилактикаси куни” сифатида белгиланди. “Хавфсиз шаҳар” лойиҳалари амалга оширилмоқда.\nАйниқса ёшларимиз учун уларнинг соғлом туғилишидан то мустақил ҳаётга қадам қўйгунича барча зарур шароитлар яратиб берилаётгани эътиборлидир. Давлатимиз раҳбари БМТ Бош ассамблеясининг сентябрь ойида бўлиб ўтган сессиясида Ёшлар ҳуқуқлари тўғрисида халқаро конвенция ишлаб чиқиш ташаббусини илгари сургани бу борадаги янада бир муҳим қадам бўлди.\nШаҳар ва қишлоқларда янги лойиҳалар асосида замонавий, арзон уй-жойлар қурилаётгани таҳсинга лойиқдир. Жорий йилда шаҳарларда 191 та кўп қаватли, қишлоқ жойларда янгиланган намунадаги 24 мингта уй-жой барпо этилди. Натижада 33 мингдан зиёд оила, жумладан, 7 минг ёш оила янги уй-жойга эга бўлди.\n- Илм-фан – тараққиёт асоси, - деди Шавкат Мирзиёев. - Замонавий илм-фан ютуқларига, инновацион ғояларга таянмаган давлатнинг ҳам, жамиятнинг ҳам келажаги йўқ. Фақат илм ва маърифат, интеллектуал салоҳият, ҳар томонлама билимли кадрлар ҳисобидан биз Ўзбекистонни янги тараққиёт босқичига олиб чиқа оламиз.